MOŽE da bude, ne mora da znači! Ovako bi se najkraće mogli opisati rezultati veštačenja blata na pantalonama Zorana Marjanovića i zemlje na obodu kanala, pored nasipa Crvenka u Borči, gde je ubijena njegova supruga Jelena (33), koji su u ponedeljak prezentovani u Višem sudu u Beogradu.\nMarjanović je optužen za ovaj zločin, a nalaz veštaka poljuljao je jedan od ključnih argumenata Višeg javnog tužilaštva u Beogradu da je Zoran 2. aprila 2016. godine sa osam udaraca u potiljak usmrtio svoju ženu!\nUzorci zemljišta, gde je ubijena mlada pevačica, uzeti su za analizu tri meseca posle zločina. To je, po mišljenju advokata odbrane, bio dovoljan razlog da ospore nalaz o tome da li su na Marjanovićevim pantalonama ostaci blata sa istog mesta. Na ovome se, inače, zasniva stav tužilaštva da je reč o jednom od glavnih dokaza da je on ubio suprugu.\n- Uzroci su uzeti u blizini mesta ubistva, ali ne mogu da opredelim tačno na kojoj udaljenosti - odgovorio je veštak Vojkan Zorić na pitanje advokata Stefana Jokića, jednog od Marjanovićevih branilaca.\nTragovi blata na pantalonama Zorana Marjanovića, pronađeni su na levoj i desnoj nogavici, ali i na levoj patici, marke "adidas". U toj odeći optuženi je bio u vreme zločina, ali i kasnije dok je tragao za, u to vreme, nestalom suprugom.\nVeštačenjem ovih uzoraka, međutim, on nije smešten na samo mesto ubistva. Jer, za preciznu analizu neophodne su druge hemijske metode, koje u ovom slučaju nisu rađene. Pregledan je samo mineralni i hemijski sastav zemljišta, koji ne može da opredeli tačnu lokaciju kontaminacije. Isti uzorci mogu da se nađu i stotinak metara dalje.\n- Da li tragovi na odeći i patikama mogu da budu sa drugog mesta, a ne sa mesta u blizini zločina - bilo je pitanje advokata Nikole Dumnića.\n- Ne mogu to da isključim - glasio je odgovor veštaka Zorića.\n- Da li sastav zemljišta, kada je reč o mineralnom i hemijskom sastavu može da se menja s obzirom na vremenske prilike i druge faktore, posebno jer su uzorci uzimani tri meseca kasnije - bilo je novo pitanje branioca Dumnića.\n- Da - bio je jasan veštak, koga je angažovalo tužilaštvo.\nO sastavu i analizi zemljišta govorila je i veštak Nataša Radosavljević Stevanović:\n- Neke uzroke smo odmah odbacili, kada je reč o boji i granulaciji.\n- Da li to znači da se, kada je reč o analizi ovih tragova, radi o istom tipu zemljišta, ali ne sa istog mesta - upitao je Dumnić.\n- I da i ne. Ne možemo sa sigurnošću reći da je to tako, jer nismo analizirali uzorke sa tih drugih mesta - bila je jasna Radosavljević Stevanović. - Reč je o istom području, a tu je moguć isti mineralni i hemijski sastav.\nNa kraju su se veštaci složili da je po njihovom nalazu i mišljenju zemljište sa Marjanovićevih pantalona i patike, i ono sa mesta zločina, istog mineralnog sastava, odnosno isti tip zemljišta, ali da oni ne mogu sa sigurnošću da tvrde da je reč o istom zemljištu:\n- Uzorci su bili takvi da ne možemo da kažemo da je sigurno isto. Može biti isto, ali nije bilo ničeg specifičnog što smo našli, da bi to bilo nesporno.\nBranioci Zorana Marjanovića, advokati Stefan Jokić i Nikola Dumnić, posle svedočenja veštaka, rekli su da je posle današnjih izjava veštaka jasno da blato nema nikakvu dokaznu vrednost u postupku:\n- Zemljište je podložno promenama usled različitih faktora. Niko od veštaka nije isključio mogućnost da bi zemljište sa drugog mesta moglo da ima isti sastav. Sudski veštak je objasnila da se na osnovu tragova i karakteristika blata ne može tvrditi da je Zoran bio na licu mesta.\nSuđenje Zoranu Marjanoviću nastavlja se 21. decembra.\nENIGMA TRAGA BROJ 12\nTRAG obuće na drugoj strani kanala, kao i samo blato na njemu, koji je u spisima zaveden kao broj 12, nije analizirano, jer, kako se čulo u ponedeljak u sudnici Višeg suda u Beogradu, nije odgovaralo po boji i granulaciji, sa tragovima na mestu zločina.\n- Postoji taj jedan trag na drugoj strani kanala, širokog oko dva metra, koji nije mogao lako da se pregazi, i sa njega smo uzeli uzorak kako bismo ga uporedili sa ostalima - naveo je veštak Vojkan Zorić. - Eliminisali smo ga.\nPRVI VEŠTAK ZAVRŠIO IZLAGANJE: Blato sa pantalona Zorana Marjanovića i mesta gde je pronađeno Jelenino telo se poklapaju!\n01. 11. 2021. u 12:24\nZoran Marjanović ubistvo Jelene Marjanović suđenje za ubistvo Jelene Marjanović


Negoslava iz Niša prvi pobednik za najlepšu fotogafiju Srbije koja je nastala u Zaplanju - JUGPRESS\nNegoslava iz Niša prvi pobednik za najlepšu fotogafiju Srbije koja je nastala u Zaplanju\nNegoslava Stanojević iz Niša prvi je dobitnik nagrade na konkursu za najlepšu fotografiju Srbije koji je predsednik Srbije Aleksandar Vučić objavio na svom instagramu i pre dve nedelje pozvao građane da šalju fotografije a cilj je promocija lepote Srbije. Onog trenutka kada je poziv objavljen počele su da pristižu fotografije u velikom broju. Nagrada za vlasnika najlepše fotografije prvlačna a podrazumeva i prijem kod predsednika. Negoslava je prvi pobednik, a na fotografiji koju je poslala nalazi se predeo fotografisan u Zaplanju u Donjem Prisjanu.\n„Hvala što ste se odazvali u tolikom broju, što nam govori ne samo da je Srbija prelepa zemlja, već i da naši građani imaju dobro oko za sjajne fotografije. Ove nedelje imamo i prvog pobednika. U pitanju je fotografija Negoslave Stanojević, a snimljena je u selu Donji Prisjan, u zaseoku Livađe“, naveo je predsednik, čestitao Negoslavi i pozvao građane da nastave sa slanjem fotografija.\nNegoslava Stanojević, dugogodišnji novinar a sada bloger i pisac koji stavara na dijalektu negujući tako govor Zaplanja, kaže da je nagradu osvojila „bez ikakve zaštite stranačkog razvrstavanja i drugih pomoćnih “sredstava”.\n„Zahvaljujem se svima koji mi se raduju, najviše što ovim putem skrećemo pažnju na ovaj kraj o kome, ponizno tvrdim, mnogi nisu ni znali dok nisu pročitali moje priče na Zaplanjskom dijalektu. LJubi vas Baba-Grozda sa željom da uskoro još mnogo kamera dođe ovim putem, a predsedniku verujem na reč da… možda posetim moje rodno selo, pošto je u pozivu svim građanima Srbije rekao da pošalju svoje fotografije: možda se negde sretnemo. A što da ne, možda ovo bude korisno za naše Zaplanje“, istakla je Negoslava Stanojević.\nNegoslava Stanojević je u poslednje vreme poznata je po svojim blogovima, ali i po knjigama u kojima neguje zaplanjski dijalekt. Priče iz ovog kraja Srbije ona neguje kroz lik Baba Grozde, a upravo je fotografija i nastala za potrebe njenog bloga.\nNegoslava je dobitnik i mnogobrojnih nagrada za knjige koje objavljuje na zaplanjskom dijalektu, a stalni je učesnik manifestacije koju organizuje Narodna biblioteka „Stevan Sremac“ koja je posvećena upravo negovanju dijalekata koji naš jezik dodatno obogaćuju. Autor je i knjige „Blag reč“ čiji je glavni junak upravo Baba Grozda.\nOdim što se bavi fotogafijom o kojoj malo zna, kako sama kaže, pisanjem o kome bi se, sudeći po knjigama reklo da dosta zna, Negoslava i slika.


U SRBIJI , kako i u drugim zemljama, pandemija korona virusa značajno je uticala na zdravstveni sistem, izjavila je večeras specijalista za zdravlje i rani razvoj UNICEF-a Jelena Zajeganović i naglasila da je u Srbiji, u prethodne dve godine, došlo do pada obuhvata imunizacijom svim vakcinama.\nZajeganović je rekla da je optimalan obuhvat vakcinama oko 95 posto i ukazala da je to izuzetno važno zbog morbila, koje se intenzivno prenose.\nNa pitanje da li nam preti epidemija malih boginja, ona je rekla da je smanjenje obuhvata jedan od važnih preduslova koji može da dovede do pandemije, ali je naglasila da nije vreme za paniku, nego za akciju.\nOna je dodala da su vrata Domova zdravlja širom otvorena svim roditeljima čija su deca propustila vakcinaciju. Zajeganović je rekla da se može očekivati intenziviranje respiratornih infekcija na jesen i da je zato ovo idealan period da se intenzivira vakcinacija i nadoknadi propušteno u perthodne dve godine. Ona je navela da deca u prvim godinama života dobijaju 11 različitih vakcina, koje su pojedinačne ili komboinovane, a koje su uticale na to da se na globalnom nivou smanji smrtnost, ali i komplikacije koje su ove bolesti izazivale. Ukazala je i da je u Ukrajini od septembra 2021. godine prisutna epidemija poliomijelitisa i da je sada, za razliku od vremena pre krize, povećan rizik od prenosa.\n- Vakcina pruža 99 odsto zaštitu od polija, a zemlje kao što su Rumunija, Bugarska i Moldavija imaju manji obuhvat, i za njih je veći problem da dođe do prelivanja - rekla je Zajeginović i pozvala roditelje da vakcinišu decu u ovom periodu.\ndr novosti pedijatrija vakcina vakcinacija dece obavezna vakcinacija dece vakcinacija dece u Srbiji


Centar za javni govor , Beograd\nMi smo Centar za javni govor, organizacija posvećena edukaciji za javni nastup, prezentacijske veštine i govorništvo. Naša misija je pružanje kvalitetnog govorničkog obrazovanja, prilagođenog potrebama svakog pojedinca i savremenom načinu života i poslovanja.\nCentar za javni govor je više od mesta na kome ćeš savladati veštinu javnog nastupa. Nastali smo na ideji da kroz interaktivnu edukaciju pomognemo ljudima da nauče da na pravilan način iskažu misli i osećanja, steknu veštinu prezentovanja i unaprede svakodnevnu komunikaciju.\nJavno izgovorena reč je moćno oružje koje može da inspiriše i pokrene druge, u Centru za javni govor verujemo da u tome leži istinski značaj govorničkog obrazovanja.\nAko imaš želju da upoznaš dobar osećaj nakon tvog javnog nastupa – pridruži nam se!


Prekida se vakcinacija u Kantonu Sarajevo, jer je Srbija ponovo otvorila granice\nVlada Kantona Sarajevo, u saradnji s kriznim štabom, odlučila je prekinuti proces vakcinacije ovom kantonu. Razlog tome je mogućnost odlaska naših građana u susjednu Srbiju na vakcinaciju.\n“Kada je predsjednik Aleksandar Vučić javno objelodanio da svi građani naše zemlje mogu otići na vakcinaciju, bez obzira kada i o kojoj vakcini je riječ, počeli smo razmatrati opciju da li da prekinemo nabavku i proces vakcinacije u našem kantonu. Nekoliko sedmica smo pregovarali o toj opciji i u konačnici smo se usaglasili oko toga da je zaista bespotreban trošak sada imati centre za vakcinaciju, kada se možemo vakcinisati preko granice”, kaže član Kriznog štaba KS Arman Šarkić.\nŠarkić ističe da sredstva koja su izdvojena za sami operativni i nabavni dio, dovoljna da poklope trenutnu ekonomsku krizu u kojoj se nalazimo uslijed pandemije.\n“Budimo realni, nema logike da bacamo enormne količine novca na sam proces vakcinacije, kada ćemo prije ili kasnije svi otići u Srbiju na vakcinu. Bolje da taj novac uložimo u razvojne projekte, da damo mladima poticaj, mogućnosti da razvijaju startupe, razvijamo svoj svemirski program, izgradimo Sarajevo na vodi, otvorimo najveći IT hub u Evropi, i slične kreativne ideje koje možemo da namišljamo s tim novcem koji je u budžetu”, kaže premijer Kantona Sarajevo, Edin Forto.\nKako bi namakla još koji dinar, Vlada KS je putem popularne platforme OLX, odlučila rasprodati svu moguću tehničku aparaturu koja se trenutno nalazi u Zetri za potrebe same vakcinacije.


Sastanak povodom oštećenog puta kod Čačka - kako sanirati oštećenja - Izazov\nSastanak povodom oštećenog puta kod Čačka – kako sanirati oštećenja\nRadio-televizija Srbije\t 14. jula 2021. 17:53\nCilj razgovora bio je da se iznađe zajedničko rešenje i saniraju oštećeni putevi, do čega je došlo zbog prevoza materijala za izgradnju auto-puta.\nKako su meštani Gornje Gorevnice istakli, i bezbednost u saobraćaju nije na poželjnom nivou. Oni su zahtevli da Saobraćajna policija intenzivnije kontroliše vozače kamiona, koji se kreću ovim saobraćajnicama.\nKako su naveli, njihov jedini zahtev jeste da se oštećenja na putevima saniraju na vreme, kako ne bi došlo do potpune devastacije saobraćajnica.\nPrema rečima pomoćnika gradonačelnika Milana Bojovića, lokalna samouprava će zatražiti od Saobraćajne policije da pojača kontrolu na pomenutim saobraćajnicama, dok su predstavnici kineske kompanije takođe naglasili da će za svoje vozače organizovati nove obuke, ukoliko procene da je to potrebno.\nBojović je pomenuo da je sličnih problema bilo i ranije, ali da su blagovremenim razgovorima predstavnika oštećenih strana, odnosno predstavnika mesnih zajednica i predstavnika kompanije "China Communications and Construction", a posredstvom Grada Čačka, oni efikasno rešavani, bez potrebe za blokadom saobraćaja.\nKako su istakli Kinezi, na raspolaganju je sedam ekipa za popravku puteva, kao i 11 cisterni sa vodom.\nOni napominju i da će do kraja avgusta radovi, koji zahtevaju transport materijala pomenutim saobraćajnicama, biti završeni. Takođe, dali su i konstruktivan predlog meštanima koji imaju problem sa oštećenim putevima.\n"Najbolje rešenje bilo da se predstavnici mesnih zajednica, direktno mejlom obraćaju nama za svaku urgentnu sanaciju puta, ako je do oštećenja došlo zbog naših radnika ili podizvođača. Želja nam je da se ne događaju nesporazumi i neslaganja. Prihvatamo da saniramo svako oštećenje koje naprave naša vozila. Naši kamioni se kreću ustaljenim trasama, znamo koji su to putevi i šta bi trebalo da saniramo", naglasili su predstavnici kineske kompanije, a prisutni građani su dobili kontakt mejl.\nMilan Bojović da su imali sastanke u više navrata u kampu u Pakovraću.\n"Nije se dogodilo da na zahtev predstavnika saveta mesnih zajednica ne naiđemo na razumevanje kineske kompanije. Imali smo sastanke u više navrata u kampu u Pakovraću, a problemi su uvek bili rešaveni, nekada efikasnije, nekada sporije, ali svakako rešeni. Državna sekreterka Milana Rakić je redovno uključena u naše razgovore, a ugovorna obaveza izvođača je da puteve, nakon njihove eksploatacije vrati u prvobitno stanje", podsetio je Bojović.\nMeštani Gornje Gorevnice kod Čačka blokirali su u subotu put u tom selu zbog uništavanja putne mreže od strane kineskih izvođača koji su angažovani na izgradnji auto-puta Preljina-Požega.


Legalizacija i nova gradnja u Nišu jeftinija 30% - BGnekretnine blog\nLegalizacija i nova gradnja u Nišu jeftinija 30%\nGradsko veće, građevinske dozvole, Legalizacija, Niš, stambeni objekti, Uprava za planiranje i izgradnju u Nišu, Zakon o planiranju i izgradnji\nLegalizacija, Niš, Novosti 001 Mar 2015\nU Nišu od nedelje (1. marta) važe 30% niže cene naknade za uređivanje građevinskog zemljišta.\nNa osnovu odluke lokalne vlasti naknada koju građani plaćaju prilikom legalizacije već izgrađenih stambenih objekata ili dobijanja građevinske dozvole za novu gradnju, jeftinija je za sedam građevinskih zona, od osam koliko ih Niš ima.\nU osmoj zoni naknada ostaje 945 dinara, dok će se za preostalih sedam zona kretati od 1.200 do 3.900 dinara po kvadratu.\nOd 1. marta važi i duži rok otplate, tako da će građani ovu naknadu moći da plate u ratama na deset godina, umesto na dosadašnjih pet godina.\nOdluku o pojeftinjenju naknade i dužim rokovima plaćanja Gradsko veće usvojilo je krajem prošle godine, a glavni razlog je pomoć Nišlijama koji moraju da legalizuju svoje kuće i stanove.\nNačelnik Uprave za planiranje i izgradnju Rodoljub Mihajlović izjavio je za agenciju Beta da je zahteve za legalizaciju podnelo do sada oko 35.000 Nišlija, ali je samo njih 300 legalizovalo svoje objekte.\n- Građani odlažu legalizaciju zbog toga što se u medijima stalno najavljuju neke nove olakšice. Svi se nadaju da će, ako još sačekaju, ovaj posao moći da završe lakše i još jeftinije nego sada - rekao je Mihajlović.\nOn je istakao da su skoro svi primljeni zahtevi za legalizaciju "prazni", odnosno da sadrže samo obrazac zahteva.\n- Primili smo 35.000 zahteva, ali je samo 300 odobrenih sadržalo sve što je potrebno za legalizaciju. Ostali ne sadrže projekat izgrađenog objekta, potvrdu o vlasništvu, niti bilo šta drugo od dokumenata - naveo je Mihajlović.\nGradski čelnici ovih dana su isticali da je Niš spreman za primenu novog Zakona o planiranju i izgradnji koji predviđa objedinjenu proceduru izdavanja građevinskih dozvola za najviše 28 dana.


CIK: Još se ne zna kada će se proglasiti konačni rezultati izbora na Kosovu\nU Centralnoj izbornoj komisiji još uvek ne znaju kada će se proglasiti konačni rezultati prevremenih, parlamentarnih izbora 6. oktobra. Iako je prebrojavanje svih glasova završeno, kao što su glasovi iz dijaspore, osoba sa posebnim potrebama, uslovni glasovi, te i ponovno prebrojavanje pojedinih biračkih mesta gde su utvrđene neregularnosti, za konačne rezultate još nema datuma, kaže portparol CIK-a, Valjmir Eljezi.\n"Ne postoji zakonski okvir kada CIK treba da proglasi konačan rezultat jednog izbornog procesa. Ali, zakon predviđa da se sve procedure moraju okončati do proglašavanja konačnog rezultata. U tom pravcu, CIK objavljuje konačne rezultate onda kada se prebroje svi glasovi", kaže Eljezi.\nSve sada zavisi i od odluke Izbornog panela za žalbe i pritužbe a koji je u ponedeljak odbio žalbu pokreta Samoopredeljenje da se prebroje oko 5 hiljada glasova dijaspore koji su stigli poštom, ali nakon predviđenog roka 6. oktobra. Pokret Samoopredeljenje najavio je u ponedeljak da će ponovo da se žali Vrhovnom sudu na takvu odluku Izbornog panela, a koji onda ima 72 časova da odluči.\nPrethodno je Vrhovni sud usvojio žalbu Samoopredeljenja kao osnovanu, i vratio predmet na odlučivanje, pošto ga je Izborni panel prvi put odbacio. Inače, na osnovu prebrojanih glasova iz dijaspore, pokret Samoopredeljenje je osvojio najveći broj glasova.\nU svakom slučaju, nakon prebrojanih svih glasova, pokret Samoopredeljenje i dalje je na prvom mestu, na drugom je Demokratski savez Kosova a na trećem Demokratska partija Kosova, koja je već odmah nakon preliminarnih rezultata najavila da odlazi u opoziciju. I dalje je upitno da li će koalicija Fatmira Ljimaja i Behdžeta Pacolija (Inicijativa za Kosovo i Alijansa novo Kosovo), uspeti da uđu u Parlament Kosova i pređu prag od 5 odsto. Alijansa za budućnost Kosova Ramuša Haradinaja i Socijaldemokratska partija nalaze se na četvrtom mestu.\nIz civilnog društva kažu da za okončanje celog ovog procesa treba vremena. Eugen Cakoli iz Demokratskog instituta Kosova izjavio je da je na kašnjenje uticalo ponovno prebrojavanje pojedinih biračkih mesta, kašnjenja sa glasovima iz dijaspore, te glasovi iz Srbije čije su koverte dovedene u pitanje. Sve je to, kaže on, negativno uticalo na integritet celokupnog izbornog procesa.\n"Ukoliko budemo realni, više je sve to poprimilo politički karakter, i stvari su se previše uveličavale, iako je proces bio u okviru onih ranijih izbornih procesa", istakao je on.\nNa osnovu domaćih i međunarodnih posmatrača, izborni proces na Kosovu je protekao uglavnom dobro, osim u srpskim sredinama gde je primećeno zastrašivanje.\nU međuvremenu, dve partije koje su dobile najveći broj glasova vode razgovore na nivou radnih grupa o budućoj vladi Kosova. U ponedeljak je održan treći takav sastanak između pokreta Samoopredeljenje i Demokratskog saveza Kosova.\nOve dve partije rade na usklađivanju stavova po pitanju ekonomije, obrazovanja, zdravstva, vladavine prava i spoljne politike.\nKako su prethodno najavili, buduća Vlada Kosova će imati 12 umesto dosadašnjih 21 ministarstvo.\nO konačnom političkom sporazumu i članovima buduće Vlade Kosova razgovaraće se nakon potvrđivanja konačnih izbornih rezultata.


Ljubavni horoskop za 23. april – Nadlanu.com\nObjavljeno 23. apr 2014. / 09:45:32\nPročitajte i: Horoskop za 23. april\nNeki pripadnici ovog znaka žele da definitivno stave tačku na jedan partnerski odnos. Najverovatnije vam je dosta neistina i manipulacije. Osećate da zbog trenutnog partnera zapostavljate svoje bližnje - porodicu i prijatelje i što je najbitnije, sebe. Poradite na samopouzdanju i krenite u nove pobede. Vi zaslužujete samo najbolje!\nDanas ste pomalo zatečeni i začuđeni jer osećate da se voljeno biće distanciralo od vas. Nije sve tako crno - partneru je samo potrebno da provede neko vreme baveći se svojim interesovanjima. Mogli biste da se ugledate na njega i provedete neko vreme u druženju sa prijateljima sa kojima već neko vreme niste u kontaktu. Kraj dana donosi mnogo toga pozitivnog - i više nego što ste mogli da pretpostavite.


Grčka će postići dogovor, ali ne u petak | Kamatica\nPočetna > vest > Grčka će postići dogovor, ali ne u petak\nGrčka će postići dogovor, ali ne u petak\nTekst objavljen: 22.04.2015 10:28\nGrčka će postići dogovor sa međunarodnim kreditorima, iako se to možda neće dogoditi na predstojećem sastanku ministara finansija evrozone, izjavio je grčki ministar finansija, Janis Varufakis.\t"Biće dogovora, sveobuhvatnog sporazuma. Međutim, to ne znači da će sporazum biti na evrogrupi u petak", rekao je juče Varufakis novinarima u Atini, prenosi Rojters.\nGrčki ministar finansija ocenio je da postoje jasni znaci približavanja, navodi britanska agencija.\nKometntarišući pregovore, Varufakis je ranije kazao da Međunarodni monetarni fond zahteva "deregulaciju tržišta rada", koje je, po njegovim rečima, već pogođeno dubokom recesijom tokom dužničke krize.\nPropisi o radu i penzijska reforma predstavljaju sporne tačke u razgovorima koji traju mesecima, navodi Rojters.\ngrčka ekonomija sporazum sa mmf grčka kriza pregovori


Slike Srbije koje oduzimaju dah! • Poportal\nSlike Srbije koje oduzimaju dah!\nVolite da fotografišete lepote naše zemlje? Učestvujte na konkursu „100 Najlepših slika Srbije“ i osvojite vrednu nagradu.\nAko ste i vi jedan od zaljubljenika u Srbiju i njenu lepotu, a kamera i fotoaparat su vam uvek pri ruci, od 1. decembra imate priliku da vaše fotografije prijavite na tradicionalni godišnji foto-konkurs, na kom će biti izabrano 100 Najlepših slika Srbije u 2018-toj godini.\nKao i prethodna dva puta, domaćin i organizator ovog konkursa je internet platforma „Slike Srbije“, koja okuplja i afirmiše profesionalne i fotografe amatere koji vole da slikaju lepote Srbije. Oni koji su prošle godine učestvovali na konkursu znaju koliku je pažnju izazvao – prijavljeno je skoro 1.500 fotografija, za koje je glasalo preko 27.000 ljudi, a sama stranica konkursa imala je više od 700.000 poseta. Pobedničke fotografije sa konkursa obišle su i ceo svet jer su krasile stranice svakog broja magazina Elevate kompanije Air Serbia.\nOvogodišnji konkurs za izbor ”100 Najlepših slika Srbije” traje od 01. 12. do 24. 12. 2018. godine, a pravo učešća imaju svi, bilo da su Srbiju slikali foto-aparatom ili telefonom.\nNajlepših 100 fotografija će svojim glasovima izabrati publika glasanjem na sajtu slikesrbije.rs a nakon ovoga će stručni žiri izabrati 12 najboljih fotografija. U finalnom krugu glasanja će korisnici od tih 12 odabrati najbolju, koja će poneti titulu Najlepša fotografija Srbije u 2018. godini i osvojiti vrednu nagradu.\n„Slike Srbije” je jedinstven projekat koji na sajtu www.slikesrbije.rs i svojim instagram i fejsbuk profilima svakodnevno skuplja i objavljuje fotografije Srbije. Mnogobrojni profesionalni fotografi i amateri – zaljubljenici u Srbiju, sport, prirodu, divlje predele, ljude, stare zanate, arhitekturu i spomen obeležja, nam prikazuju Srbiju u jednom novom, divnom svetlu – kompleksnu i punu različitosti.\n”100 najlepših slika Srbije” će biti predstavljene na velikoj izložbi koju ćete moći da posetite na Dorćol Platz-u, početkom januara 2019.\nA sada uživajte u fotkama naše lepe zemlje koje oduzimaju dah!\nVrtić „Majski cvet“ i Biblioteka u Kostolcu organizuje za decu NOVOGODIŠNjU PRIČAONICU\nU ergeli „Ljubičevo“ radovi pri kraju, konji useljeni u renovirane štale\nCrkva Svete Petke u Busiju: Koncert „Između duhovnosti i tradicije“\n09/05/2019 09/05/2019 P.Radovanović\n„Majska gitarijada“: Otvoren konkurs za takmičarski deo FOTO\n06/04/2019 06/04/2019 P.Radovanović


Očigledno je da pomaka ne može biti sve dok vodeće članice opozicionog bloka ne pokažu znake spremnosti i sposobnosti da organizuje snažan, jedinstven i ozbiljan front nasuprot autoritarne vlasti. A to podrazumeva mnogo više od (inače veoma važnih) reagovanja na kršenja prava, demokratskih procedura, ukazivanja na korupcionaške skandale...\nDragan Janjić | Demostat | Beograd 2. Oct 2020 | Analize\nNa jednoj strani su srpski vladajući blok predvodjen predsednikom Aleksandrom Vučićem koji se ubrzano približava Vašingtonu a na drugoj srpske opozicione stranke koje još nisu raščistile neslaganja oko bojkota prošlih izbora, nemaju dogovor o strategiji zajedničkog nastupa, nemaju ni u najavi jakog predsedničkog kandidata koji bi iole mogao da parira Vučiću, nemaju uticaj na mejn strim medije niti snažnu i dobro organizovanu mrežu na terenu. Gledano kroz tu prizmu, valadajući blok nema razloga da se brine za ishod sledećih izbora (a prvo dolaze predsednički i beogradski 2022. godine), niti da zaziru od nekog ozbiljnijeg i dobro organizovanog vaninstitucionalnog otpora koji ne bi mogle da drže pod kontrolom.\nU redovima oponenata vlasti i dalje se raspredaju teorije o krivici za loše stanje na opozicionoj sceni. Jedni zagovaraju stav da je ideja o bojkotu upropastila sve, a drugi da bi sve bilo drugačije da su se sve opozicione stranke odlučile no bojkot. To je u osnovi promašena rasprava jer jedino što je tačno je činjenica da se opozicione partije nisu dogovorile ni o čemu, da su uoči izbora delovale nejasno i haotično i da ni danas, tri meseca nakon izbora, ne deluju mnogo bolje. Razlozi za takvo stanje su stvar njihovih medjusobnih odnosa a ne stvar birača koji po definiciji posmatraju šta se dogadja na političkoj sceni i na osnovu toga se opredeljuju. Birači su, istina, ti koji na kraju plaćaju ceh plitičkih odluka, ali to je vrć neka druga tema.\nNa pitanje da li opozicija, ovakva kakva je danas, može da se prestroji i reorganizuje ili je potrebno graditi sve iz početka takodje nema jasnog odgovora. To što medju oponentima vladajućeg bloka jedni smatraju da su takozvana nova lica najvažnija jer su svi "stari" korumpirani i nesposobni, drugi da bez iskusnih političara nema rešenja a treći traže kombinaciju novih i starih ljudi nije odgovor. A nije ni previše bitno u uslovima u kojima opozicija i dalje nema jasnu političku ideju i nije obezbedila čvrstu podršku u važnim medjunarodnim centrima, a pre svih u Vašingrtonu i Briselu. Jer, ako nemate plan, platformu i podršku i ne znate u koji voz da sednete da biste stigli do cilja neće vam pomoći ni mladi i pametni momci i devojke ni iskusniji političari.\nOvo su, naravno, konstatacije nekoga ko stvari posmatra sa strane, koji tek sluti teškoće sa kojima se suočavaju oponenti vlasti i kome je "lako da kritikuje". Ali, stvar i jeste ju tome što upravo takvu poziciju ima većina birača čije glasove očekuju opozicione stranke, iz čega se nameće zaključak da je nužno što pre nešto menjati. Pri tome postaje sve očiglednije da pomaka ne može biti sve dok vodeće članice opozicionog bloka ne pokažu znake spremnosti i sposobnosti da organizuje snažan, jedinstven i ozbiljan front nasuprot autoritarne vlasti. A to podrazumeva mnogo više od (inače veoma važnih) reagovanja na kršenja prava, demokratskih proceduradra, ukazivanja na korupcionaške skandale...\nZagovornici bojkota veruju da je povećani interes Brisela (a delom i Vašingtona) za prilike na srpskoj političkoj sceni rezultat odluke o bojkotu i njihovih akcija i odluka koje su ogolili autokratsku prirodu vlasti. Moguće je da su u pravu, ali nema jasnih dokaza da su kritike zbog narušavanja vladavine prava, medijskih i drugih sloboda koje dolaze iz Brisela i Vašingtona motivisane željom da se podupru pozicije konkretnih opozicionih stranaka. Pre se može reći da su one načelne prirode i da Zapad želi da pokaže da ne smatra da je puna saradnja oko Kosova dovoljna za ocenu da je Srbiji uspostavljena stabilna demokratija.\nNakon bojkota koji je ključne opozicione stranke ostavio van parlamenta unutar opozicije ipak počinju neka gibanja ali u ovom trenutku nije jasno da li su i u kolikoj meri opozicione partije spremne na suštinske promene. Utisak je da bi u dogledno vreme moglo da se formira više "kolona" koje bi se razlikovale u odnosu na Kosovo i neka druga na pitanja, ali bi zajednički delovale kada je reč o borbi za pravedne izborne uslove i transparentan izborni proces. Mladjan Djordjević, doskorašnji blizak saradnik Dragana Djilasa, lidera Stranke slobode i pravde (SSP), najavljuje formiranje novog pokreta. Pokrete bi, kako stvari sada stoje, bio blizak Rusiji i borio bi se za očuvanje Kosova u sastavu Srbije.\nBez obzira na to da li je razlaz izmedju Djilasa i Djordjevića fingiran ili definitivan, on ima značaj jer (makar u javnom diskursu) vodi ka nekoj vrsti ideološke diferencijacije unutar opozicije. Djilas, koji je veoma uticajan u opozicionom bloku, time bi delimično bio rasterećen "teških" nacionalnih tema, što bi moglo da proširi prostor za saradnju sa drugim izrazito gradjanski i proevropski opredeljenim strankama. U principu, opozicija bi mogla da se u narednim mesecima podeli na dva bloka, od kojih bi jedan bio okrenut nacionalistički orijentisanim, a drugi proevropski i demokratski orijentisanim biračima.\nOvakvo prestrojavanje opoziciji bi omogućilo da zahvati širi spektar biračkog tela, ali nikakav dogovor još nije na vidiku. Čak i ako se sporazumeju do kraja ove godine, opozicionim partijama ostaje relativno malo vremena da se do narednih izbora na terenu prestroje, reorganizuju i ojačaju. Ukratko, kako stvari sada stoje, o skorom "padu Vučićevog režima" koji bi bio posledica delovanja danas vodećih opozicionih stranaka se još ne može govoriti. To, naravno, ne znači da drugi razlozi, poput unutrašnjih trvenja u vladjućem bloku ili nekih spoljnih uticaja, ne mogu (makar teoretski) dovesti do slabljenja Vučićeve pozicije.\nIako rasterećen i lišen ozbiljnije pretnje od strane opozicije koju je u minulim godinama uspeo u potpunosti da marginalizuje, Vučiću neće biti lako da se u narednim mesecima i godinama snalazi u komplikovanoj političkoj slagalici, stešnjen izmedju uticaja moćnih svetskih sila, preteće ekonomske krize i tinjajućeg nezadovoljstva oponenata. On je bio prinudjen da načini odlučujuće korake ka Zapadu, ali još nije jasno definisao način na koji će da odobrovolji nacionaliostički orijentisane pristalice koje čine većinu njegovog glasačkog tela i koje polako postaju svesne da ideja o Kosovu kao sastavnom delu Srbije suštinski odlazi na marginu ili potpuno nestaje.\nZa manje od dve godine, odnosno 2022. godine, Srbiju čekaju predsednički izbori i gradski izbori u Beogradu a vladajući blok predvodjen Vučićevom Srpskom naprednom strankom (SNS) uveliko je počeo da se za njih priprema. Vlastima bi izgleda odgovaralo da se, zajedno sa perdsedničkim, održe i vanredni parlamentarni izbori kako bi iskoristile dominantnu popularnost Vučića, ali za to tek treba da nadju opravdanje. Jer, redovni izbori održani su pre tri meseca, na njima su vladjuće stranke dobile dvotrećinsku većinu. Dakle, formalnih razloga za vanredne izbore, bar za sada, nema ali ne znači da vlasti ne mogu da ih "proizvedu".\nIdeja o vanrednim izborima je verovatno povezana i sa činjenicom je parlament praktično bez opozicije jer je značajan deo opozicionih stranaka bojkotovao prošle izbore. To, na prvi pogled, olakšava vlastima došenje odluka i sprovodjenje parlamentarnih procedura, ali je Vučić ipak svestan da parlament bez istinske opozicije nije primeren demokratskim društvima i da bi i Brisel i Vašington želeli da vide drugačije stanje na političkoj sceni. Želja da se opozicione stranke vrate u parlament i uvuku u izborni proces je, dakle, potencijalno veoma važan razlog za eventualno raspisivanje vanrednih izbora, ukoliko do toga uopšte dodje.\nProšle nedelje je po prvi put pomenuta mogućnost ponovnog organizovanja dijaloga o stanju u društvu i izbornim uslovima. Dijalog je, pod pokroviteljstvom Fonda za otvoreno društvo, organizovan i uoči prošlih izbora, ali nije doneo rezultate pošto je veći de opozicije ostao pri stavu o bojkotu, smatrajući da izborni uslovi nisu ravnopravni. Ponovno pokretanje dijaloga pomenuo je prvi čovek te fondacije u Srbiji Milan Antonijević, ali za sada nema detalja o tome kako bi taj dijalog mogao da izgleda, kada bi mogao da počne i da li bi opozicione stranke koje su bojkotovale prošle izbore i sada više nisu parlamentarne stranke, mogle da budu ravnopravni učesnici.


Trebinjci biraju najbolju inicijativu za lepši život - igrališta, vežbaonica ili kutak za mlade\nTrebinjci su imali su priliku da odaberu najbolju inicijativu čija realizacija će doprineti većem kvalitetu života dece, mladih, ali i svih građana.\nAnketu koja je trajala 15 dana proveo je trebinjski Forum za građanske inicijative koji je formiran u sklopu projekta „Regionalni program lokalne demokratije na Zapadnom Balkanu“. Na dva mesta u prostorijama gradske uprave i posredstvom sajta grada Trebinja, građani su na listićima ili elektronski mogli glasati za ono što smatraju najkorisnijim od četiri predložene incijative, a anketa je bila anonimna.\nGlas u mogli dati i mlađi od 18 godina, ali i stariji od 65 godina života, a reč je o projektu koji finansira EU i provodi UNDP.\nMeđu četiri ponuđene inicijative je “družionica”, odnosno renoviranje i opremanje prostorije u trebinjskom Domu mladih koji bi mladi besplatno koristili, piše Srpskainfo.\nKako je navedeno u objašnjenju predloga, u ovoj prostoriji mladi bi mogli da organizuju radionice, imali bi prostor u kome bi mogli jedni drugima da pomažu u savladavanju školskih obaveza, kao i priliku da razmenjuju mišljena o različitim temama iz regiona i sveta, čime bi se doprinelo razvoju svesti mladih i lakšoj razmeni ideja među mladim ljudima.\nDve inicijative su rekonstrukcije i izgradnja dečijih igrališta. Jedno igralište je u mesnoj zajednici Lastva, udaljenoj 12 kilometara od Trebinja, a drugo u naselju Banjevci na samom izlazu iz grada.\nPredlagači smatraju da bi izgradnjom igrališta i postavljanjem dečijeg mobilijara u Lastvi najmlađi dobili priliku da se bezbedno igraju, te da bi koristi imala i mališani iz drugih trebinjskih mesnih zajednica, jer je Lastva omiljeno izletište Trebinjaca.\nU Banjevcima, naselju gde poslednjih godina živi oko 100 porodica, uglavnom izbeglih i raseljenih, bio bi rekonstruisan ranije izgrađen višenamenski sportski teren, kao i urađen i opremljen prostor za igru i zabavu najmlađih.\nČetvrti predlog je izgradnja prve trebinjske vežbaonice na otvorenom, u naselju „Luč“, gde bi građani imali priliku da vežbaju u prirodi u centru grada. U ovom naselju je planirana nabavka i postavljanje fitnes opreme, a lokacija je u neposrednoj blizini sportskog terena u naselju gde je predhodnih godina izgrađeno preko 300 stanova, a gradi se i zgrada za mlade bračne parove.\nNajbolja inicijativa biće odabrana narednih dana i finansirana sa 15 hiljada KM uz sufinansiranje grada Trebinja. U gradskoj upravi navode da ni drugi predlozi koji su ušli u najjuži krug neće biti zaboravljeni.\nDuško Miljanović, samostalni stručni saradnik za omladinski rad i rad sa NVO u trebinjskoj gradskoj upravi, navodi da ni ostale inicijative koje su ušle u najjuži krug neće biti zaboravljene, već će gradska uprava tražiti dodatni novac kako bi i one bile realizovane.\nTrebinjci su ove godine, po prvi put, imali priliku da predlože pojedince ili pravna lica za tri najveća gradska priznanja, počasni građanin, povelju i zahvalnicu grada, koje će biti dodeljene 13. novembra, na Dan oslobođenja Trebinja.\nGODINE NERADA TEŠKO NADOKNADITI Da li BiH može da ispuni veći deo prioriteta Evropske komisije\nZVUCI KLASIKE POD DUČIĆEVIM PLATANIMA Trebinjci obeležili svetski dan muzike\nGrupa mladića izazvala je manje nerede na protestima zdravstvenih radnika u Mostaru. Dve osobe su za sada privedene u policijske prostorije.\nNa bolničkom lečenju 610 pacijenata, 44 osobe na respiratorima\nU bolnicama u Srpskој zbog korona virusa hospitalizovano je 610 građana, deset više nego juče.\nSudar kombija i automobila, povređene četiri osobe\nIz Ministarstva unutrašnjih poslova Kantona Sarajevo danas su saopštili detalje saobraćajne nesreće koja se sinoć dogodila kod Tarčina kada su povređene četiri osobe.\nManje nego dan ranije: U BiH 100 novozaraženih korona virusom\nU Bosni i Hercegovini testirano je 1.167 uzoraka na korona virus, od čega je 100 pozitivnih. Dan ranije je bilo 203 novozaraženih korona virusom, od 1.658 testiranih. Preminulo je pet osoba.


Potreban veći izvoz gotovih proizvoda – Ovo je šest privrednih grana koje mogu spasiti ekonomiju BiH – Vaš obnovljivi izvor informacija – Energis\nPotreban veći izvoz gotovih proizvoda – Ovo je šest privrednih grana koje mogu spasiti ekonomiju BiH\nPrivreda Federacije BiH, uprkos nepovoljnom poslovnom ambijentu, bilježi određene pozitivne pomake što se može potkrijepiti s nekoliko ekonomskih indikatora, izjavio je za Fenu predsjednik Privredne komore Federacije BiH Marko Šantić.\nPo njegovim riječima, nominalni BDP u BiH početkom recesije 2009. iznosio je 12,7 mlrd EUR, dok je danas na nivou od oko 14,8 mlrd EUR. To bi značilo da je BDP per capita u 2009. bio 3.300 EUR, a danas je 3.900 EUR. Stopa rasta industrijske proizvodnje 2009. bila je negativna (-3,3%), a danas iznosi 2,6%. Direktna strana ulaganja 2009. bila su na nivou od 180 mil EUR, a u 2016. su premašila 300 mil EUR.\nKada je riječ o privrednim granama u FBiH u kontekstu njihove perspektive, Šantić kaže da tu u prvom redu treba istaći metalsko-prerađivački sektor koji u BiH ima nekoliko ključnih preduvjeta za dobro pozicioniranje. To su relativno duga tradicija, školovan kadar, znanje i kompetencije, priznate visokoškolske ustanove tehničkog karaktera kao i mogućnost formiranja klastera, prenosi Faktor.\nPostoji veliki potencijal\nOdmah uz ovaj je i sektor drvoprerađivačke industrije s izraženim komparativnim prednostima kada je riječ o sirovini, u usporedbi s velikim industrijskim zemljama relativno niska cijena rada, te također mogućnost klasteriziranja.\nPoljoprivreda i turizam, dodao je Šantić, dvije su perspektivne privredne grane koje u našim uvjetima mogu nadopunjavati jedna drugu sa svim svojim komparativnim prednostima i naravno s mogućnošću formiranja klastera. Tu primarno misli na proizvodnju i preradu ljekovitog bilja i zdrave hrane, te bogatu gastronomsku ponudu u funkciji turizma.\nKonačno, kako je istaknuo Šantić, energetski i IT sektor u BiH imaju jako dobru perspektivu. Energetski sektor s obzirom na hidro, vjetro i sunčev potencijal koji imamo, a IT sektor kao privredna grana gdje se ulaganja u obrazovanje najbrže vraćaju i u čemu možemo brzo biti globalno konkurentni.\nŠantić smatra da su sporost državnih institucija, njihova nepovezanost i glomazne administrativne procedure dio većine problema naše privrede.\nKoji su ključni problemi\nSmatra da su ključni problemi i dalje nizak nivo proizvodnje, posebno one izvozno konkurentne, te loša struktura izvoza iz BiH koju karakterizira izvoz sirovina i poluproizvoda, a manje gotovih, finalnih proizvoda.\n– Neprihvatljivo je da za pokretanje investicije, odnosno registraciju firme treba 37 dana, a za dobijanje raznih ostalih dozvola čak 180 dana. Izvještaji govore kako BiH stoji znatno lošije u odnosu na zemlje okruženja u pogledu konkurentnosti, nivoa korupcije u javnom sektoru i razine ekonomskih sloboda – kazao je.\nJedan od najvećih problema, kako je dodao, jeste nelikvidnost ekonomije BiH, odnosno nedostatak novca pa se plaćanje robe i usluga u velikoj mjeri svelo na oblike kompenzacije koji stimuliraju sivu ekonomiju netransparentnim “prebijanjem” dugova. Šantić kaže da su glavni uzroci nelikvidnosti u općoj finansijskoj nedisciplini i pretjeranom uvozu, ali i državi koja, kao najveći potrošač, duguje ogromnu količinu novca.\nNapomenuo je da su kamatne stope na komercijalne kredite za nabavku nove opreme većinom previsoke, a sistem nabavke novih tehnologija putem lizinga još nedovoljno zastupljen i nerazvijen. Korištenje mogućnosti tržišta kapitala gotovo pa da i ne postoji.\nStoga, kako bismo spremni dočekali ulazak u EU, naglasio je, moramo svi od mikrofirmi, preko onih malih, srednjih i velikih pa sve do institucija uprave ove zemlje zajedno raditi na implementaciji Reformske agende. Jasno je, kako pri tome trebamo imati povjerenja u vladin sektor koji će, bez obzira na neke “negativne bodove” koje će provedbom ovih reformi dobiti, ako iskreno želi odvesti BiH u EU, morati u potpunosti provesti politiku sveobuhvatnih reformi.


U Bosni i Hercegovini nema dovoljno centara za obrazovanje odraslih: Prekvalifikaciju treba oko 50.000 nezaposlenih - Akta.ba\nU Bosni i Hercegovini nema dovoljno centara za obrazovanje odraslih: Prekvalifikaciju treba oko 50.000 nezaposlenih\n08.12.2009. 08:09 / Izvor: Nezavisne novine\nNajmanje 50.000 nezaposlenih u BiH treba prekvalifikaciju kako bi lakše našli posao, a u našoj zemlji postoje tri centra za dokvalifikaciju i prekvalifikaciju, što je nedovoljno, ističu u nadležnim institucijama.\nKažu da država treba da riješi pitanje neformalnog obrazovanja kroz zakon i finansiranje otvaranja ovakvih centara. Kao problem navode i nepostojanje sprege između službi za zapošljavanje i obrazovnih institucija. Napominju da je kao posljedica globalne ekonomske krize od početka ove godine u BiH otpušteno 32.500 radnika, a dosta bi ih našlo posao nakon prekvalifikacije.\nU Zavodu za zapošljavanje FBiH tvrde da se u okviru javnih službi za zapošljavanje u BiH samo u Bihaću nalazi Centar za prekvalifikaciju.\nRamo Sulić, zamjenik direktora Službe za zapošljavanje Unsko-sanskog kantona, ističe da su polovica nezaposlenih nekvalifikovani radnici, te ekonomski i mašinski tehničari, trgovci i gimnazijalci, dok se, sa druge strane, traže građevinska zanimanja. Smatra da su potrebe za prekvalifikacijom mnogo veće od kapaciteta koji nude centri.\n"Veliki broj nezaposlenih sa suficitarnim zanimanjima biće prisiljeno da se prekvalifikuju ako žele biti konkurentni na tržištu rada. Kroz naš centar je od 1997. godine, kada je adaptiran nakon rata, prošlo 2.500 radnika koji su dobili certifikat. Mnogi su se zaposlili i u inostranstvu. Godišnje prekvalifikujemo nekoliko stotina osoba, a hiljade ih to treba", dodao je Sulić.\nKaže da nezaposlene osobe u centru u Bihaću prekvalifikuju u zanimanja tesar, zidar, keramičar, elektroinstalater, vodoinstalater, armirač, a uskoro uvode programe za zavarivače i kamenoklesare. Sulić podsjeća da je u Goraždu postojao centar za prekvalifikaciju, ali je ugašen prije rata, dok bihaćki centar postoji od 1963. godine.\nNedavno je Sarajevska regionalna razvojna agencija (SERDA) otvorila Centar za prekvalifikaciju i zapošljavanje nezaposlenih, a u Širokom Brijegu postoji Srednja škola Centar za obrazovanje.\nSlaviša Ćeranić iz SERDA procjenjuje da će za dvije godine kroz ovaj centar proći 2.000 osoba, te da sistem prekvalifikacije fantastično funkcioniše u Hrvatskoj i Španiji, gdje se različiti nivoi vlasti pa i preduzeća brinu o finansiranju.\n"Kod nas je ta priča u povojima. Nemamo zakon o obrazovanju odraslih. Imamo ogroman broj ekonomskih tehničara, na primjer, a velika je tražnja za komercijalistima. Neka su zanimanja izumrla. To pokazuje da je neophodno raditi na prekvalifikacijama. Najmanje 50.000 nezaposlenih to treba", naglašava Ćeranić.\nNermana Ajanović-Hajdarpašić, predstavnica portala Posao.ba, kaže da su na sajmovima zapošljavanja najtraženiji zanatski i radnici građevinske struke, a ta zanimanja su deficitarna.\nDražen Petrović, potpredsjednik Asocijacije poslodavaca BiH iz distrikta Brčko, ocjenjuje da je prekvalifikacija nužna jer je na biroima sve više onih sa zanimanjima koja se sve manje traže, a poslodavci teško dolaze do kvalitetnih kadrova.\nOn kaže da u Brčkom mladi najmanje upisuju škole za zanimanja tokara i zavarivača, a sve je više ekonomskih tehničara koji nisu toliko potrebni.\nU Agenciji za rad i zapošljavanje BiH smatraju da je osnivanje centara za prekvalifikaciju i dokvalifikaciju zahtjevan posao sa finansijskog aspekta. Napominju da, osim toga, nije riješen neformalni sistem obrazovanja u smislu definisanja programa obuke i njihovih priznavanja u BiH i inostranstvu.\nCentar za prekvalifikaciju\nTrnska cesta 197a. 88220 Široki Brijeg


20.08.2019 / 20:00 Politika - Sporno obilježavanje\nČlan Predsjedništva BiH Milorad Dodik sastaće se sutra u Banjaluci sa predstavnicima srpskog naroda iz Unsko-sanskog kantona i Livanjskog kantona.\nSusret će uslijediti nakon inicijative livanjskog HDZ-a BiH o obilježavanju 24 godine od "oslobođenja Bosanskog Grahova, Glamoča i Drvara", čiji bi centralni skup trebalo da bude 13. septembra u Drvaru.\n"HDZ BiH pokušava da organizuje neko obilježavanje u Drvaru. Na dan kada je to zakazano, ja ću biti tamo. Spreman sam da budem dio onih koji će fizički sprječavati da bilo ko dođe u Drvar i obilježava na bilo koji način taj dan", kazao je Milorad Dodik novinarima u Sarajevu.\nProtiv obilježavanja u Drvaru su i tamošnji Srbi. Sa velikom zebnjom iščekuju 13. septembar.\n"Nadamo se da će kod ljudi iz HDZ-a prevladati glas razuma i da će odustati od namjere da uz vojne počasti proslavljaju okupaciju, a ne oslobođenje Drvara", rekao je za Vijesti.ba delegat u Domu naroda Parlamenta FBiH i bivši načelnik Drvara Goran Broćeta (SNSD).\nOn ističe da je to "najsramnija odluka koju smo doživjeli nakon okupacije i protjerivanja sa svojih vjekovnih ognjišta".\n"Zaista je to uvreda i sraman čin koji nikome neće donijeti dobro. Ako se u teškoj bijedi u kojoj živi svo stanovništvo Livanjskog kantona neko odluči da slavi neku okupaciju što je nekoga protjerao iz čisto srpskog mjesta, onda možete samo misliti s kakvom se to zebnjom iščekuje, imajući u vidu da je proslava predviđena uz najviše vojne počasti i čak uz prisustvo i generala iz Hrvatske", kaže Broćeta, te dodaje:\n"Nama je najbitnije da smo dobili punu podršku iz RS-a i Srbije, a ukoliko predstavnici HDZ-a ne odustanu, naravno da ćemo mi odgovoriti kontraprotestima i blokirati puteve. Međutim, bojimo se samo da ova situacija ne eskalira, jer je najavljeno da će tog dana u Drvar doći mnogo ljudi sa strane, pa čak i navijačke grupe iz Beograda".\n"Zaista to dovodi do produbljavanja međunacionalne mržnje. Ionako je sve napeto, još nam samo to treba. Bolje bi bilo da su našli neki adekvatan projekat da pomognu i Srbima i Hrvatima, umjesto što pokušavaju isprovocirati preostalo srpsko stanovništvo u Kantonu, ali i u BiH", zaključuje Broćeta.\nUprkos protivljenja srpskog stanivništva, ali i srpskog člana Predsjedništva BiH Milorada Dodika, iz HDZ-a BiH do danas nisu otkazali najavljenu proslavu.\nSimptomatično je da se ovim povodom nije oglasio ni predsjednik HDZ-a BiH Dragan Čović, koji inače slovi za Dodikovog prijatelja i političkog partnera.


Montenegro airlines u pregovorima s Etihad Airways-om – Energy Press\nMontenegro airlines u pregovorima s Etihad Airways-om\nPodgorica – Crnogorski avioprevoznik “Montenegro erlajns” pregovara s kompanijom “Etihad ervejz” (Etihad Airways) iz Ujedinjenih Arapskih Emirata (UAE) o poslovnom aranžmanu kojim bi dijelili letove, objavila je danas podgorička štampa.\nTakozvani kodšering ugovor (codesharing) podrazumijeva da aviokompanije potpisnice sporazuma prodaju karte na letovima koje dijele i odlučuju čiji će avioni održavati liniju.Prema informacijama podgoričke “Pobjede”, u ime kompanije iz Abu Dabija u pregovorima sa crnogorskim avioprevoznikom pregovara bivši ministar finansija Srbije Mlađan Dinkić.\nDinkić, međutim, kako navodi podgorički list, nije želio da komentariše svoj angažman, jer, kako je rekao, “izjave za medije ne daje otkako se povukao iz politike”. Crnogorski avioprevoznik slične ugovore ima sa dvije aviokompanije – francuskom “Er frans” (Air France) i sa “Er Srbijom” za letove od Tivta do Beograda.\nCrna Gora uvodi merkantibilno državljanstvo\nGallup istraživanje: SAD-u su najveća prijetnja pripadnici IS-a


AK Atina odlična na dvoranskom Prvenstvu Srbije za mlađe pionire - eVršac\nTakmičari AK Atina, na Prvenstvu Srbije za mlađe pionire u u dvorani, održanom u Beogradu, postigli su odlične rezultate. Osvojene su 2 srebrne medalje i čak četiri plasmana u finala po disciplinama.\nU trci na 200m Marko Mladenovski je oborio lični rekord sa vremenom 27,24 s, i osvojio srebrnu medalju. Isti plasman i srebro je osvojio i Marko Tankosić koji je u bacanju kugle takođe popravio sopstveni rekord,bacivši kuglu od 3kg,čak 10,94 m.\nOdličan rezultat i plasman u finale trke na 60m su postigla još 2 takmičara. Dušan Knežević je osvojio 5.mesto sa rezultatom od 8,60 s, i Damjan Nemanja 6.mesto sa rezultatom od 8,75s. Takođe,takmičari su iskoristili pravo po novim propozicijama i takmičili su se u dve discipline, te su i tu postigli odlične uspehe.\nU bacanju kugle Damjan Nemanja je osvojio 6.mesto sa rezultatom 8,42 m, a Dušan Knežević 7.mesto na 200m sa vremenom 28,93 S. Za nijansu je nedostajalo dai Marko Tankosić uđe u finale na 60m, postigao je vreme od 8,95s.\nOvako zapažen rezultat nije neprimećen, i od strane direktora Srpskog atletskog Saveza, Slobodana Brankovića, koji je izneo pohvale na račun rada u klubu i najavio posetu Gradu Vršcu. Nakon ovakvog rezultata, pokrenućemo još bolji rad i formirati atletsku štafetu koja će biti kadra da se nosi sa svim klubovima i koja će biti u stranju da juri i titulu i da ispiše najsjajnije stranice vršačkog sporta uopšte, Izjavio je trener kluba Srđan Jovanović.


11:51 05 Jun 2020\nKosačov: Hvala Srbiji što odoleva Zapadu\nPredsednik Komiteta za međunarodne odnose Saveta Ruske Federacije Konstantin Kosačov izrazio je danas priznanje i zahvalnost Srbiji zbog toga što, kako je rekao, odoleva pritiscima Zapada da uvede sankcije Rusiji.\nBrisel pritiska Hrvatsku da popusti Beogradu?\nEvropska komisija i ostale zemlje-članice EU planiraju da pojačaju pritisak na Hrvatsku, s namerom da zvanični Zagreb odustane od postavljanja tri nova uslova Srbiji za otvaranje Poglavlja 23 u pregovorima sa EU, objavio je „Večernji list“.\nPredsednik Republike Srpske Milorad Dodik poručio je da ni pod kakvim pritiscima neće povući inicijativu za raspisivanje referenduma o Sudu i Tužilaštvu BiH.\nZaštitnik građana Saša Janković izjavio je da neće podleći pritiscima i povući se sa tog mesta. Dokumentacija koju je MUP objavio u vezi sa samoubistvom koje se dogodilo u mom stanu nije potpuna, tvrdi Janković.


I ovoga 11. jula u srpskim medijima i javnosti nastavljena je relativizacija, pa i poricanje genocida u Srebrenici. Predsjednik Srbije Tomislav Nikolić izjavio je mjesec dana ranije za crnogorski javni servis da je “Srebrenica težak zločin, ali ne i genocid”. Nakon nezadovoljstva koje je ta njegova izjava izazvala u međunarodnoj, a manjim dijelom i u srbijanskoj javnosti, opravdavao se da je tako utvrđeno rezolucijom Skupštine Srbije, donesenom prije dvije godine.\nŠto se Nikolića tiče, on je teško izgovorio i da je to “težak zločin”, jer nije prošlo puno vremena otkako je tvrdio da u Srebrenici nije bilo zločina, a Ratka Mladića i Radovana Karadžića nazivao “srpskim junacima”. Njegov prethodnik Boris Tadić smogao je snage da ode dva puta u Potočare, na komemoraciju, izrazi žaljenje i kakvu-takvu ispriku porodicama žrtava, pa i predloži parlamentarnu rezoluciju o Srebrenici, no ni on nikada nije preko usta prevalio tu zlokobnu riječ “genocid”. A činjenica genocida u Srebrenici utvrđena je prije više godina na haškom Međunarodnom sudu pravde, kao i to da je službena Srbija kriva što genocid nije spriječila.\nUočljivo je da su ove godine mediji dali manje prostora obilježavanju stradanja srpskih žrtava u Bratuncu, što se već dugo forsira kao svojevrstan antipod Srebrenici, opravdanje, pa i stalni prijekor svima koji Srebrenicu spomenu kao strašni zločin genocida. To vađenje na Bratunac, gdje je bilo zločina nad Srbima, no ni približno onome što se u Srebrenici dogodilo Bošnjacima, naročito je intenzivno prilikom inzistiranja jednog dijela javnosti da se u Srbiji zvanično uvede Dan sjećanja na genocid u Srebrenici, kao i inicijative da se u krivični zakonik uvede odredba o zabrani negiranja tog najtežeg zločina.\nOsnova državne politike prema Srebrenici, i pored očiglednih činjenica, nepromjenjiva je iz dva razloga. Prvi je u tome što vlada strah od produbljene odgovornosti i činjenice da bi Srbija, ako prizna genocide, snosila materijalne, političke i moralne konsekvence u odnosu na BiH. Drugi je da bi takvo priznanje ugrozilo opstanak Republike Srpske, mada je ona kao entitet utvrđena Ustavom BiH i Dejtonskim sporazumom. U pozadini svega, mada to javno niko ne ističe, stoji strah u mnogim glavama da se potpuno ne rasprše iluzije i velikodržavne ambicije, zbog kojih se rat u BiH i vodio.


RTCG - Radio Televizija Crne Gore - Nacionalni javni servis :: Ekonomija :: Preduzetnicama u Crnoj Gori dva miliona eura podrške / print=true\nKREDIT EBRD I NLB BANKE 24. 02. 2020. 13:53 >> 14:47 0\nKREDIT EBRD I NLB BANKE\nEvropska banka za obnovu i razvoj (EBRD) obezbijedila je, u okviru programa Žene u biznisu, kreditnu liniju od dva miliona eura NLB banci Podgorica, koju će moći da koriste crnogorska preduzeća koja vode žene.\nNLB banka je prva komercijalna banka u Crnoj Gori koja se priključila inicijativi Žene u biznisu.\n"Cilj EBRD programa Žene u biznisu je korišćenje potencijala koje žene preduzetnice imaju tako što će im se omogućiti pristup finansijskim sredstvima, znanju i vještinama za unapređenje njihovog poslovanja", navodi se u zajedničkom saopštenju predstavnika dvije banke.\nOni su kazali da očekuju da će veće učešće žena u privredi i prevazilaženje nejednake rodne zastupljenosti u ekonomiji, povoljno uticati na ukupan prosperitet zemlje.\nSporazum između EBRD i NLB banke Podgorica potpisan je danas u Londonu na Investicionom samitu za Zapadni Balkan, kojem je prisustvovao premijer Duško Marković.\nProgram Žene u biznisu pruža podršku ženama preduzetnicama u pristupu finansijama, znanju i vještinama kojim će unaprijediti poslovanje.\n"Od pokretanja programa 2014. godine do sada je preko njega obezbijeđeno više od 520 miliona eura kreditnih linija, kojima se stiglo do 70 hiljada mikro, malih i srednjih preduzeća kojima upravljaju žene u 18 zemalja, kroz pristup finansijama, savjetodavne usluge, obuke, mentorstva i aktivnosti na povezivanju, odnosno umrežavanju", objašnjeno je u saopštenju.\nNa Zapadnom Balkanu do danas je program stigao do više od pet hiljada žena preduzetnica kroz finansiranje i pružanje savjetodavnih usluga.\nEBRD je, otkako je počela sa ulaganjima 2006. godine, u Crnoj Gori finansirala 60 projekata u vrijednosti od 571 milion eura i za više od 100 preduzeća kojima rukovode žene, obezbijedila poslovne savjete i treninge.\nEBRD NLB banka\nPad ekonomije u ovoj godini 8%\nBrz oporavak moguć, ako se izbjegne masovno otpuštanje\nEBRD odobrila 21 milijardu eura za borbu protiv koronavirusa


Apple popustio - BIGportal.ba\n15 Avgusta, 2021 15 Avgusta, 2021 018\nProšlo je nedjelju dana od kada je Apple najavio funkcije skeniranja fotografija koji sadrže dječiju pornografiju na uređaju, a od prvog dana na meti su kritika jer tim potezom narušavaju privatnost korisnika. Sada je Apple zbog svih kritika popustio.\nApple je najavio da će na pametne telefone korisnika u Sjedinjenim Američkim Državama instalirati NeuralHash, koji će pronalaziti fotografije korisnika vezane za dečiju pornografiju. Apple kaže da se na ovaj način bori protiv zloupotrebe dece i protiv dečije pornografije na najbolji način koji imaju na raspolaganju.\nNisu svi bili saglasni da će to biti baš tako, pa su se javili i direktori raznih drugih kompanija, javne ličnosti, obični korisnici i na kraju čak i radnici Applea.\nSvi su saglasni da bi ova funkcija mogla biti zloupotrebljena od strane represivnih država u cilju cenzure i pronalaženja nepodobnih građana. Naravno, saglasni su bili i u tome da ovo može da naruši reputaciju kompanije koja pazi na privatnost korisnika.\nApple je hteo da skenira fotografije tako što upoređuje jedinstvene “potpise” (hashes) fotografija koje sadrže dečiju pornografiju sa istom vrstom “potpisa” slika koje se nalaze na uređaju. Baza potpisa (dakle, ne samih fotografija) biće smeštena na svaki iPhone na kom će se dešavati ovo poređenje će tražiti slike vezane za dečiju pornografiju. Cilj je bio da se na ovaj način bori protiv zloupotrebe dece i protiv dečije pornografije. Ipak, sada su malo popustili.\nFoto: Profimedia/AFP photo /Apple inc./Handout\nPosle osam dana, održan je sastanak u Appleu i odlučili su da će ovo primeniti u samo nekoliko država.\nSaopštili su i da je potrebno da se 30 fotografija poklopi sa njihovom bazom podataka, kako bi umesto programa fizičko lice ispitalo fotografije i kako bi se policija uključila u slučaj.\nKako sistem bude napredovao, tako će sve manje fotografija morati da se poklopi kako bi se policija uključila i sprovela istragu.\nApple je priznao da je loše najavio ovaj novi sistem i da je komunikacija bila na lošem nivou, pa da su zato bili na meti kritika mnogih drugih kompanija, ali i sopstvenih radnika. Nisu priznali da je to razlog zašto su popustili, ali su u saopštenju rekli da se sistem svakodnevno menja i da je još u izradi.\nProblem je i što za sada Apple ima podatke i bazu samo iz Nacionalnog centra za nestalu i zlostavljanu decu u Sjedinjenim Američkim Državama, pa su saopštili da su samo sa njima uspostavili saradnju za sada.\nZa sada, slike sa iClouda će pretraživati samo u Sjedinjenim Američkim Državama.\nJasno je da će pored SAD biti provere u samo još nekoliko država.\nAMD je dostigao najveći tržišni udio za procesore još od 2006. godine


Otvorene "Sportske igre mladih" - Grad Niš\n· Miloš Jovanović · 17. jula 2015.\nU ime grada Niša prisutne je pozdravio gradski većnik Milan Pešić.\n“Danas je Niš prestonica sporta u Srbiji, jer imamo čast da ugostimo mlade sportiste i sve one dečake i devojčice koji žele da se bave sportom i jednoga dana ostvare svoje snove i budu deo uspešne sporstke porodice u Srbiji, koja iz godine u godinu niže uspehe i pruža radost svim iskrenim ljubiteljima sporta.\nOve Sportske igre mladih svoj razvojni put počele su 1996. godine sa glavnim ciljem da omoguće osnovcima i srednjoškolcima učešće u organizovanim sportskim takmičenjima i drugim besplatnim aktivnostima tokom leta”, rekao je Pešić.\nDo sada je na igrama učestvovalo preko 750.000 dece i mladih, a ovo je drugi put da se ova manifestacija održava u gradovima Srbije. Ovo je praktično najveći amaterski sportski događaj u ovom delu Evrope, sa jasnom porukom – Sport je zakon!\nEdukativni karakter ovih takmičenja usko je vezan za promotivno-edukativnu akciju “Živimo život bez droge, jer droga oduzima život”, čime se ukazuje na još jednu važnu dimenziju sporta, a to je zdrav životni stil.\nSledeća objava: Upozorenje na opasnost od pojave šumskih požara\nPrethodna objava: Čestitka povodom Ramazanskog Bajrama\nRadovi na južnom kolektoru\nObeležavanje Dana pobede nad fašizmom u Nišu\nDo podneva vakcinisan 71 čovek u sva tri tržna centra\n10. maja 2021., 06:05 h


Protest 500 radnika u "pet do 12" ispred Predsjedništva BiH - Klix.ba\nBiH Protest 500 radnika u "pet do 12" ispred Predsjedništva BiH\nProtest 500 radnika u "pet do 12" ispred Predsjedništva BiH\n11.11.2013. u 09:39\nSjedište Hidrogradnje (Foto: Klix.ba)\nRadnici sarajevske Hidrogradnje, koji već mjesec dana štrajkuju, okupit će se danas ispred Predsjedništva BiH gdje namjeravaju da masovnim protestom ukažu na višegodišnje kršenje njihovih prava, potvrdio je jutros Srni predsjednik Nadzornog odbora Sindikata ove firme Miralem Terzo.\nOn je istakao da se očekuje dolazak oko 500 radnika iz cijele BiH, koji će se najprije okupiti u bazi Briješće, a potom će otići do Direkcije firme, a da će ispred Predsjedništva BiH doći u 11:55 sati.\n"Zašto baš ispred Predsjedništva? Zato što smo mi državna firma, a riječ je o instituciji koja je jedna od najvažnijih na nivou BiH, i koja treba da, osim propisanih nadležnosti, brine i o svakom čovjeku i svakom radniku u BiH", pojašnjava Terzo.\nOn je podsjetio da su radnici Hidrogradnje tokom štrajka obišli i kontaktirali sve nadležne federalne zakonodavne i pravosudne institucije i inspekcijske organe i da je sada, nakon Agencije za istrage i zaštitu i Tužilaštva BiH, na red došlo i Predsjedništvo BiH.\nPrema njegovim riječima, nedopustivo je neprimjereno kršenje prava radnika koji ne mogu da naplate ono što su pošteno zaradili.\nTerzo je upozorio i na nastojanja aktuelnih vlasti da kapitalne projekte dodjeljuju privatnim "političkim" firmama, mešetarima i tajkunima, a da državnim kompanijama, poput Hidrogradnje, ostavlja samo "mrvice", sitne poslove koji ne omogućavaju čak ni rentabilno poslovanje, a kamoli zaradu.\n"O svemu tome želimo da obavijestimo Predsjedništvo BiH", kategoričan je Terzo.\nOn je ponovio optužbe na računa bahatog i nazakonitog djelovanja smijenjenog rukovodstva Hidrogradnje, ali i resornog federalnog ministarstva i Vlade Federacije BiH, koji "godinama zatvaraju oči pred pljačkom" ovog preduzeća i njegovih radnika.


Krajem aprila ceo svet je pratio kraljevsko venčanje, ali ono što je održalo pažnju bila je nevestina sestra Pipa Midlton i njena besprekorna figura koja mesec dana kanije ne izlazi iz centra pažnje.\nZbog velikog interesovanja Pipa je odlučila da otkrije tajnu svoje dobre forme.\nAtraktivna brineta jednom nedeljno ide na pilates u maloj sali blizu svog stana u Londonu.\nTvrdi da joj je vežba pomogla da poboljša ravnotežu i držanje što objašnjava njenu prirodnu eleganciju kojom je plenila na dan venčanja.\n- Kao neko ko je stalno u pokretu pilates je divno bekstvo od žurbe i pretpanog rasporeda. Bilo da je sedam ujutru ili uveče uvek odem sa treninga mirna, osvežena i opuštenija, piše Pipa na zvaničnom sajtu fitnes centra.\nPipa, koja radi kao organizator zabava za “Party Pieces”, kompaniju njenih roditelja, oduvek je bila ljubitelj fizičke aktivnosti, pa je čak dobila sportsku stipendiju za ekskluzivni internat na Marlboro koledžu.\nPored pilatesa bavi se i plivanjem, trčanjem, tenisom i skijanjem.


U prvom kvartalu inflacija 4,4 odsto\nBeograd - Transferi budžetskih sredstava usmereni ka stanovništvu podstakli su potrošačku tražnju, koja je samo u poslednjem kvartalu 2008. godine zabeležila rast dva puta brži od bruto domaćeg proizvoda, a to stvara visoke inflatorne pritiske. Nije realno očekivati da se ti pritisci smanje i zato oslonac delovanja u ublažavanju efekata krize mora da bude na fiskalnoj politici, ali ključno je pitanje da li fiskalna politika ima prostora za veća ulaganja u infrastrukturu\nUkoliko očekujemo niži privredni rast ove godine, a rečje o najviše dva odsto, biće neophodno smanjenje rashoda u budžetu - izjavio je juče, prilikom predstavljanja Izveštaja o inflaciji, direktor Centra za istraživanje Narodne banke Srbije Branko Hinić.\nOn je naglasio da bi, zbog visokog inflatornih pritisaka, u prvom kvartalu ove godine inflacija mogla da dostigne 4,4 odsto od čega će bazna inflacija iznositi 2,8 odsto, rast cena poljoprivrednih proizvoda 7,7 odsto, a cena u nadležnosti Vlade 7,8 odsto. Hinićje procenio da bi se većpolovinom godine Srbija mogla približiti gornjoj granici ciljane inflacije (između šest i deset odsto).\n- Zbog svetske ekonomske krize smanjen je priliv kapitala, kao i uvoz i izvoz. U poslednja tri meseca 2008. dinar je realno izgubio 13 odsto vrednosti, a od početka godine još 5,7 odsto (prema evru) i 15,2 odsto (prema dolaru) da bi se stabilizovao na nivou između 92 i 95 dinara za evro. To je posledica smanjenog priliva stranih direktnih investicija. Od kraja septembra do 10. februara privučeno je 1,1 milijarda dolara od čega više od 500 miliona dolara od prodaje NIS-a. S druge strane, u prvih šest meseci 2008. mesečno smo privlačili 450 miliona dolara investicija. Došlo je i do slabijeg povećanja dugoročnog kreditiranja, povećanog odliva dobiti investitora iz zemlje, kao i smanjenja kratkoročnog zaduživanja. Osim toga, građani su povukli oko milijarde evra devizne štednje iz banaka - rekao je i dodao da referentna kamatna stopa verovatno neće biti menjana u narednom periodu.\nSaradnik Ekonomskog instituta Miladin Kovačevićupozorio je da bismo se posle januarske inflacije od tri odsto, u februaru mogli suočiti sa inflacijom od najmanje četiri odsto odnosno sedam odsto za prva dva meseca. Profesor Ekonomskog fakulteta Đorđe Đukićpozvao je NBS da znatno poveća referentnu kamatnu stopu i pojasnio da bi tim potezom sa tržišta bio „isisan“ višak dinara, a da s druge strane to ne bi uticalo na kamatne stope banaka jer je referentna kamatna stopa „postala krajnje irelevantna za ponašanje kamata u Srbiji“. Đukićje naglasio da bi bez toga došlo do stropoštavanja deviznih rezervi i da bi referentnu kamatnu stopu trebalo još agresivnije koristiti u borbi protiv inflacije. On je dodao da ukidanje obavezne rezerve neće doneti veći priliv kredita u zemlju, kao i da će se zaoštriti uslovi na kreditnom tržištu za klijente iz Srbije.\n- Projekcija o rastu BDP od 0,5 odsto u 2009. predstavlja optimistični scenario. Činjenica je da bi pad industrijske proizvodnje mogao da dostigne 10 odsto što bi privredni rast oborilo za dodatnih 0,5 do jedan odsto. Lošu vest predstavlja i realni pad prihoda budžeta u januaru za oko 20 odsto, kao i najava Gasproma da neće oprostiti dugove državnih institucija i preduzeća prema NIS-u. „Budžetski deficit i bez toga ima dobre izglede da bude dva puta veći od predviđenog, a bojim se da će biti mnogo veći. Zato bi potrošnja države morala da bude oborena ne za pet odsto, kako je dogovoreno sa MMF-om, većza 12 do 13 odsto. Pitanje je, međutim, možemo li to da ostvarimo u ovoj političkoj situaciji. Ako ne možemo da menjamo sporazume s penzionerima i sindikatima, onda ćemo se suočiti sa većom inflacijom i snažnijim padom dinara i tog scenarija se bojim - rekao je ekonomski analitičar Stojan Stamenkovići Vladi preporučio zaključivanje novog sporazuma s MMF-om, zatim rebalans budžeta i smanjenje troškova lokalnih samouprava...\nIkea pregovara sa Đunićem i Subotićem o kupovini zemljišta\nVlasnici zemljišta traže 80 miliona evra za plac od 35 do 40 hektara\nŠvedska kompanija „Ikea”, najveći svetski lanac za prodaju nameštaja, traži plac uz autoput između Novog Beograda i Aerodroma „Nikola Tesla” za izgradnju tržnog centra u Beogradu, saznaje „Politika”. Njihov uslov je da parcela bude veličine od 35 do 40 hektara i da nalazi sa desne strane autoputa, mada to nije presudno. Zahtev od koga ne odustaju jeste blizina aerodroma.\nDolazak švedske „Ikee”, inače, najavljuje se već duže vreme. Grad je ovom proizvođaču jeftinog nameštaja pre dve godine ponudio zemljište pored Pančevačkog puta i Ibarske magistrale, ali te lokacije nisu zadovoljavale njihove kriterijume.\nMalo je poznato da je ova kompanija pre petnaestak godina prepoznala mogućnosti srpskog tržišta, pa je u Novim Banovcima otkupila i uknjižila oko 20 hektara oranica u nameri da gradi proizvodno-prodajni centar. Tada je otvorila i prodavnicu u „Hajatu”. Zbog poznatih dešavanja u našoj zemlji, „Ikea” je promenila poslovnu politiku, zatvorila prodavnicu i svoje poslove preusmerila na uređenija tržišta.\nProizvođači duvana: Nema dogovora sa državom\nUdruženje proizvođača duvana Srbije negiralo je danas da je sa Ministarstvom poljoprivrede postiglo dogovor o pomoći države toj vrsti poljoprivredne proizvodnje i da je rešen problem premija\nIzjava koja je priložena saopštenju Ministarstva i potpisana od strane Udruženja proizvođača duvana 9. februara ove godine samo je bila podrška ministrovim namerama i uveravanjima da postoji rešenje za problem premija proizvođača duvana, navedeno je u saopštenju.\n"Pomenuta izjava nije nikakav finalan dogovor Ministarstva poljoprivrede sa proizvođačima duvana, jer Ministarstvo nije učinilo ništa da se pokrene inicijativa o osnivanju fonda za proizvodnju duvana, iako je sama ideja potekla iz Ministarstva", smatra ovo Udruženje.\n"Vrlo nam je jasno da je ovo reakcija Ministarstva na naše molbe upućene predsedniku Srbije i premijeru i obmana javnosti da je problem rešen. Nažalost, problem još uvek postoji, dogovora za premije nema i mi ćemo se boriti na svaki mogući način da ostvarimo svoje pravo", rekao je predsednik Udruženja proizvođača duvana Srbije Milorad Antonić.\nMinistarstvo poljoprivrede, šumarstva i vodoprivrede saopštilo je juče da će prozivođači duvana u Srbiji, pored regresa od 12.000 dinara po hektaru koji je namenjen registrovanim poljoprivrednim gazdinstvima, dobiti dodatnih 20.000 dinara, za sve površine pod duvanom registrovane 2008. godine. Navedeno je da je Ministarstvo sa Udruženjem proizvođača duvana Srbije postiglo sporazum po kome se obavezalo da će tu meru primenjivati do 1. januara 2012. godine i da je po tom sporazumu definisana saradnja sa proizvođačima duvana do 2012. godine.\nProizvođači duvana u listu će dobiti prednost pri dobijanju bespovratnih sredstva od države za prelazak na gajenje drugih kultura, odnosno prednost pri dobijanju sredstava iz programa za podizanja konkurentnosti i nabavku mehanizacije prema propisanim kriterijumima za marginalna područja.\nU saopštenju je navedeno da će ministarstvo podržati Udruženje prozivođača duvana Srbije u njihovom nastojanju da osnuju fond koji bi služio za podršku prozivođačima duvana u listu i to sorti virdžinija, orijental i berlej i koji bi ostvarivao prihode od 1,3 odsto od maloprodajne cene finalnog proizvoda od duvana.\nMoguć raskid ugovora o prodaji "Kopaonika"\nAgencija za privatizaciju obećala je raskid ugovora o privatizaciji drvnog kombinata "Kopaonik" iz Kuršumlije ukoliko se dokaže da je prekršen, saopštili su bivši radnici tog preduzeća koji šesti dan protestuju zbog prodaje imovine firme\nPredsednik štrajkačkog odbora Borivoje Urošević potvrdio je da je bivšim radnicima naloženo da u roku od dva dana Agenciji predaju dokaze da je imovina rasprodata i da nije ispoštovan ugovor o privatizaciji, nakon čega će inspekcija Agencije doći u Kuršumliju i preispitati te navode.\n- Istovremeno nam je obećano da će ugovor biti raskinut ukoliko se dokaže da je on prekršen, a ovo preduzeće će biti vraćeno u državno vlasništvo - dodao je on i naveo da su se predstavnici štrajkačkog odbora "Kopaonika" sastali s predstavnicima Agencije za privatizaciju u Beogradu.\nPrema njegovim rečima, Agenciji je predočeno da fabrika ne radi, da je od oko 3.000 radnika ostalo da radi svega 400, kao i da je većinski vlasnik Slaviša Ristić rasprodao imovinu koja pripada malim akcionarima, čime je prekršio ugovor o privatizaciji.\nUrošević je kazao da je većinski vlasnik Slaviša Ristić Agenciji dostavio falsifikovana dokumenta o isplati doprinosa radnicima kojma ta dugovanja već nekoliko godina nisu izmirivana.\nIstovremeno, Urošević tvrdi da to preduzeće trenutno duguje oko 10 miliona evra za doprinose, struju, ali i "Srbijašumama".\nBivša generalna direktorka "Kopaonika" i članica štrajkačkog odbora Spomenka Jakovljević rekla je da većinski vlasnik Slaviša Ristić bio generalni direktor dve godine pre privatizacije i da je on u tom periodu obezvredio fabriku da bi je potom kupio za svega 260.000 dolara.\n- Kad sam otišla iz ovog preduzeća ostalo je zaliha u repro materijalu u iznosu od više od 210 miliona evra. U međuvremenu u fabriku ništa nije uloženo, a sve je rasprodato. Rasprodate su mašine, kamioni, lokali i sve drugo što je bilo vredno - kazala je Jakovljevićeva.\nU krugu kuršumlijskog drvnog preduzeća ima sedam fabrika u kojima se proizvodio nameštaj i kuhinjski elementi. Nakon privatizacije oko 2.000 radnika je otpušteno, a sve fabrike zatvorene.\nBivši radnici su najavili i da će u ponedeljak, 23. februara, zauzeti restoran u krugu tog preduzeća. Protesti će biti nastavljeni u tom restoranu i krugu fabrike sve dok Agencija za privatizaciju ne raskine ugovor sa Slavišom Ristićem, saopštio je štrajkački odbor.\nSvetske berze: Nastavak pada svetskih indexa\nBerzanski indexi azijskih zemalja veći deo jučerašnjeg trgovanja proveli su u minusu. Veliki pad Izvoza i GDP-a Japana, kao i nepoverenje u oporavak američke ekonomije uticali su na pad vrednosti indexa. Očigledno je da ulagači čekaju konkretne korake ka daljoj pomoći posrnuloj svetskoj ekonomiji, kao i signale početka oporavka iste.\nHANG SENG (Hong Kong) +0,55%\nNIKKEI225 (Japan) -1,45%\nKOSPI (Južna Koreja) -1,24%\nSENSEX (Indija) -0,40%\n- Danas je objavljeno da je bruto društveni proizvod Tajvana u poslednjem kvartalu prošle godine pao za 8,3% čime je i ova država ušla u recesiju\n- Australija će najverovatnije izbeći recesiju, s obzirom da tamošnja potrošnja stanovništva raste\n- Agencija za kreditni rejting Moody's Investors Service mogla bi smanjiti rejting bankama eurozone s velikom izloženošću u istočnoj i centralnoj Evropi\nZapadnoevropske berze jučerašnje trgovanje započele su skokom cena akcija, da bi ubrzo zatim ušle u minus u kome su ostale veći deo dana. Kratkotrajan oporavak bio je aktuelan pre otvaranja Wall Street-a, mada su akcije ponovo krenule na dole kada se Wall Street zacrveneo. Veliki pritisak na zapadnoevropske indexe vršile su informacije o problemima u kojima se nalaze istočnoevropske banke.\nFTSE100 (London) -0,68%\nDAX (Frankfurt) -0,28%\nCAC40 (Pariz) -0,04%\n- Euro je dostigao najniži nivo prema Dolaru u poslednjih 2 i po meseca, pre svega zbog problema u kojima se našao bankarski sektor Istočne Evrope\nU nedostatku konkretnih poteza u rešavanju krize, kao i pod pritiskom loših vesti iz Azije i Evrope, berzanski indexi na Wall Street-u nisu imali šansu za oporavak nakon sanžnog pada prethodnog trgovačkog dana. Trgovanje su indexi započeli u plusu, da bi kasnije tokom trgovanja prelazili iz jednog u drugi trend, oscilujući oko pređašnjih vrednosti. Bankarski sektor je po ko zna koji put bio nosilac negativnog trenda.\n- Cena sirove nafte pala je za 0,89% i trenutno iznosi USD 34,62 po barelu\n- Cena zlata porasla je za 1,11% i sada iznosi USD 978,20 po unci\n- Cena srebra porasla je za 2,00% i trenutno iznosi USD 14,29 po unci.\n- General Motors planira da otpusti 47.000, a Chrysler 3.000 zaposlenih\n- Mišljenje pojedinih analitičara je da će “City bank” i “Bank of America” u 2009. godini biti nacionalizovane\nPromena vrednosti Indexa u 16:33\nBELEX15 (Beograd) -1,94% close\nCROBEX (Zagreb) 0,31% close\nSBI20 (Ljubljana) 0,10% close\nBIRS (Banjaluka) -0,48% close\nSASX-10 (Sarajevo) -1,16% close\nMBI10 (Skoplje) -2,60% close\nCAC 40 (Pariz) 0,57% open\nDAX (Frankfurt) 0,88% open\nATX (Beč) 2,91% open\nSMI (Cirih) 1,30% open\nWIG20 (Varšava) 5,10% open\nSOFIX (Sofija) -0,97% close\nBET (Bukurešt) 4,61% open\nRTSI (Moskva) 4,76% close\nBUX (Budimpešta) 2,16% open\nHang Seng (H. Kong) 0,06% close\nNikkei225 (Tokio) 0,31% close\nKOSPI (J.Koreja) -0,55% close\nSENSEX (Bombai) 0,30% close\nDJIA (Njujork) 0,12% open\nNASDAQ (Njujork) 0,09% open\nS&P 500 (Njujork) 0,43% open


Energetska efikasnost: Tradicionalne srpske kuće energetski efikasne\nProjekti socijalne stanogradnje za koje su obezbeđena sredstva, biće izgrađeni u duhu tradicionalne srpske arhitekture. Kako najavljuje Ministarstvo građevinarstva i urbanizma, takvi projekti biće dostupni svima koji žele da grade poštujući tradiciju. Cena izgradnje biće oko 300 evra po kvadratu, a gradiće ih domaće firme.\nslika [© vestinet.rs]\nNa Sajmu građevinarstva predstavilo se i nacionalno udruženje Srpske kuće. Uz primenu iskustava narodnog graditeljstva u savremenom projektovanju, planovi za moravsku, brdsku, planinsku ili vojvođansku kuću, dobijaće se u skladu sa podnebljem gde se gradi. Slavoljub Zakić iz Nacionalnog udruženja Srpske kuće kaže da će kuće u od samog starta energetski efikasne. "Naši stari nisu znali za pojam energetske efikasnosti od izbora lokacije, od materijala koji je bio na samoj lokaciji, znali da odaberu energetski efikasne materijale - to su prirodni materijali - drvo, kamen, cigla, crep", kaže Zakić.\nInformacija preuzeta sa sajta www.rts.rs.


M. D. 7. jula 2016. 16:20\nAdministracija američkog predsednika Baraka Obame predložila je danas da osam avio-kompanija, među kojima su Junajted kontinental holdings, Delta erlajns, Amerikan erlajns, već od jeseni počnu sa direktnim letovima iz SAD do Havane.\nNa privremenoj listi avio-kompanija, koja tek treba da bude finalizovana, nalaze se i kompanije Aljaska er grup, Frontijer erlajns, Sautvest erlajns i Spirit erlajns, prenosi agencija Rojters.\n„Danas preduzimamo još jedan važan korak ka ispunjenju obećanja predsednika Obame o obnavljanju odnosa sa Kubom. Obnavljanje redovnih avio-usluga poseduje ogroman potencijal za ponovno uđedinjenje kubansko-američkih porodica, ali i za unapređenje obrazovanja i prilika za američka preduzeća svih veličina“, navodi se u saopštenju američkog ministra za saobraćaj Entonija Foksa dostavljenom Rojtersu.\nPovratni letovi će biti realizovani iz nekoliko američkih gradova sa brojnom kubansko-američkom populacijom, među kojima su Atlanta, Šarlot, Fort Loderdejl, Hjuston, Los Anđeles, Majami, Njujork, Orlando i Tampa.\nDvanaest avio-kompanija je do sada apliciralo za dobijanje dozvole za obavljanje putničkog i teretnog avio-saobraćaja do Havane.


RADOVANOVIĆ UDARIO: Nestorović Ispituje Granice Ljudske Gluposti\nEpidemiolog Zoran Radovanović ocenjuje za N1, povodom jučerašnjeg skupa protiv epidemioloških mera, zatvaranja privrede i škola, da su antivakcinaši, namećući pravo na svoju ličnu slobodu po cenu ugrožavanja drugih, u načelu sa desne strane političkog spektra, „prepoznatljivi likovi sa ekstremne desnice, jedna homogena grupa“. Dodaje da „ako hoćete jasnu poruku, onda nema na medijima mesta takvim čudacima“, poput antivaksera.\nNa pitanje da li kolo koje su demonstranti na kraju protesta odigrali oko spomenika Stefanu Nemanji na Savskom trgu u Beogradu jeste politika, on u Novom danu kaže da je „politika i cena hleba, a kamoli protest, to sigurno ima političku konotaciju“.\nA na to zašto sinoć nije intervenisala policija, smatra da je i to politička odluka, i podseća da policija nije reagovala jako dugo, prva intervencija je bila u klubu na Tašmajdanu.\n„Zar mislite da policija i ranije nije znala za takve skupove, to je bila politička odluka kada da se interveniše. Ti ljudi (koji su igrali kolo) će jednom na biračkim mestima popunjavati glasačke listiće“, navodi on.\nA na to da li su se spontano okupili ili ih je služba organizovala, on navodi da je jasno da država tu može i da pomogne i da odmogne.\n„Što se tiče antivakciniškog pokreta, on gubi na snazi kada svojim porukama postigne da dođe do epidemije i počnu ljudi da umiru, kao što je bilo pre tri godine i epidemije malih boginja. Kad postignu svoj cilj, onda se malo umire, zato što je javno mnjenje onda okrenuto suzbijanju bolesti. Drugi je odnos države prema tim ljudima, kad se postavi pitanje odgovornosti predvodnika tog idiotskog pokreta, onda on počne da slabi“, navodi Radovanović i ističe da je ovde problem što su svi oni potencijalni glasači.\n„Ako hoćete jasnu poruku, onda nema na medijima mesta takvim čudacima“, poput antivaksera, smatra on.\nSmešne antiepidemijske mere\nA na pitanje da li na medijima treba da ima mesta za kontroverznog doktora Branimira Nestorovića, Radovanović kaže da mu je on „simpatičan, žovijalan je, vole ga i pedijatri, elokventan je, ali ja imam jak utisan da on ispituje granice ljudske gluposti“.\n„Kad kaže, na primer, da su plavuše s druge planete, on pretpostavljam, gleda koliko ljudi mogu da poveruju u besmislice“, dodaje Radovanović.\nNa pitanje da li je u redu da Nestorović šalje poruke da se ne bi vakcinisao, on navodi „da staleške organizacije rade svoj posao, postavile bi pitanje odgovornosti“.\n„Ne možete kao lekar da šaljete poruke koje drastično odudaraju od opšte usvojenih principa struke“, upozorava Radovanović.\nIstiče da stručnjak ne sme da plasira političku agendu nauštrb istine.\n„Postoje naučne istine koje ne smem da žrtvujem u ime svojih ideoloških preferencija“, ističe Radovanović.\nKaže da smo imali smešne antiepidemijske mere, i to upravo zbog političke manipulacije – „ispipavanje javnog mnjenja i istovremeno briga da se niko ne naljuti, jer će možda promeniti svoj stav kada bude glasanje“.\n„Još od Đurđevdana vodimo potuljenu politiku po tipu švedskog modela, da što manje radimo, kao zakon nam ne omogućava da primenjujemo mere, što nije tačno. Zakonski je moglo da se pritegne kao u najvećem delu Evrope, nije naš zakon toliko različit da smo morali da otvorimo skijališta, nego je to politika“, ocenjuje Radovanović.\nDodaje da ćemo na kraju povući crtu: Da li nam je bio potreban letnji talas, da li je treći trebalo da bude tako jak, da li nam je uopšte bio potreban četvrti talas“.\n„Kad sve prođe, postaviće se pitanje odgovornosti za preduzimanje odnosno nepreduzimanje mera“, navodi on.\nOtvaranje bašti kafića\nO najavljenom otvaranju bašti kafića koje bi trebalo da bude sutra, on kaže da u tome vidi nastavak ranije politike – „malo ovako, malo onako, da se pravimo da nešto radimo“.\nKaže da kada se planiraju mere, mora da se uzme u obzir celokupni život, „ne možete samo jednu tačku da ubodete, mora da postoji sistematski pristup“, komentarišući da ni zatvorene kafane nisu smanjile broj zaraženih.\nPonavlja da su i zvanični brojevi o broju zaraženih i umrlih „smešni“ i da je verovatnoća da su oni realni manja „nego da iz špila od 52 karte izvučete baš onu koju nameravate“.\nPovodom predloga njegovog kolege Predraga Kona da vakcinacija bude obavezna za zdravstvene radnike, kaže da je to nužno, kao i da postoji debela zakonska osnova za nametanje takve mere, jer bi to bilo u interesu i zdravstvenih radnika i pacijenata.\nSmatra da bi vakcinacija trebalo da bude obavezna u još nekim delikatnim granama gde ljudi dolaze u neposredan dodir sa građanima, poput šalterskih službenika i policije.\n„Zakon to izričito dopušta. To se rešava pravilnikom“, ističe Radovanović.\nA kako komentariše činjenicu da mnogi zdravstveni radnici ne žele da prime vakcinu, on ukazuje da je to jako ozbiljan problem, i da pokazuje da su stručnjaci ostali neinformisani, što se ne odnosi samo na lekare, već i na medicinske sestre, tehničare i nemedicinske radnike.\nNa to zašto studenti neće da se vakcinišu, on smatra da oni nisu a priori protiv vakcinacije, već im je ponuđena jedino AstraZeneka, i to dan pred istek roka, a zvanično postoji mogućnost izbora vakcine.\nKada će se Vučić vakcinisati?\nA zašto predsednik Srbije Aleksandar Vučić stalno odgađa vakcinaciju i da li je to politika, Radovanović kaže da ako jeste, onda je jako loša.\n„On treba da predstavlja autoritet za sve građane i njegova reč treba da se poštuje, a pre svega on treba da poštuje svoju reč. On je deseti put pogazio svoju reč. Sigurno deo populacije koji mu bezrezervno veruje čeka da se on vakciniše, pa da zavrne rukav“, kaže Radovanović.\n„Ali zašto on to ne radi? Da li ne veruje u vakcinu, što je moguće, da li se boji igle, to je isto realna mogućnost, imam i moguće objašnjenje da on dobija hiper imuni gama globulin, ne bih mu nikada savetovao da se godinu dana na taj način štiti“, dodaje on.\nA na to kako tumači izjavu političkog analitičara Đorđa Vukadinovića da kada bi smrtnost bila veća i ljudi bi pre išli na vakcinaciju, Radovanović ukazuje da je jedno stvarni broj umrlih, a drugo percepcija o umiranju.\n„Mi smo prošle godine imali skoro 14.000 više umrlih nego godinu pre, a zvanično je od kovida umrlo 3.211 osoba. Verovatno je od kovida umrlo devet-deset hiljada, a četiri-pet hiljada jer nije dobilo odgovarajuću pomoć“, ocenjuje Radovanović i dodaje da smo mi zbog kovida onemogućili ostalim građanima da se leče od drugih bolesti od kojih su i umirali.\n„Kad pogledate statistiku, na kraju 2020. bilo je 13.000 manje penzionera u fondu penzijskog osuguranja“, podseća Radovanović.\nPrethodni tekstMASKE SU PALE:“Nije Vučić genije u propagandi, on čita istraživanja”\nSledeći tekstKON: Vakcina da bude obavezna za zdravstvene radnike


Časni oci u noćnim provodima\nMiljenici grešnog vladike Teodosija\nBivši glumac, muzičar, narkoman, Rastko Lupulović, danas iguman Ilarion u manastiru Draganac na Kosovu i Metohiji, voli noćna šenlučenja i provode sa prostitutkama, uz znanje episkopa raško-prizrenskog, grešnog Teodosija. Srpska pravoslavna crkva, sa patrijarhom Irinejom, srebroljubcem i bludnikom, utonula je u živo blato. Objavljujemo pismo vernika sa Kosmeta koje onespokojava\nNisam baš vičan pisanju, zbog toga se i ne bavim novinarstvom ili bilo kojim drugim poslom vezanim za pisanje, ali sam vičan istini kojoj bi svi Srbi trebali da budu širokogrudo okrenuti. Današnji novinari, vi ste retka vrsta među njima, su uglavnom potplaćeni da pišu za interese svojih gazda, koje istina ne zanima nego samo lični interes. Današnji ''novinari, profesori, političari, doktori i duhovnici na Kosovu i Metohiji'', su najobičniji diletanti i moralne kurve sa spodobnim i uvlakačkim karakterima, (svaka čast pojedincima), spremni da prodaju rođenu majku!\nSadašnji poglavar SPC, patrijarh Irinej, radi za sve osim za srpski narod, kao i dobar deo crkvenih velikodostojnika. Iako SPC živi od svojih vernika, koji su uglavnom Srbi, ima potrebu da radi protiv istih ljudi koji ih finansiraju, ne znam šta su Srbi Bogu skrivili, pa smo posle živog sveca patrijarha Pavla, dobili ovo što danas imamo.\nSadašnji patrijarh koji ženi, venčava, kumuje i druguje sa sadašnjim vlastima i njihovim pomagačima iz opozicije, koji su naneli i nanose još uvek veliko zlo našem narodu, po svemu što je do sada prikazao mi govori da radi za sve, osim za svoj narod, ako je uopšte Srbin, ali verujem da radi za strane službe, pošto mu neki velikodostojnici na Kosovu i Metohiji to rade uveliko.\nKosovo i Metohija: orgije oca Ilariona\nBeogradski glumac i muzičar, Rastko Lupulović, nekadašnji zavisnik od droga, zamonašuje se 1996. godine u manastiru Visoki Dečani i dobija monaško ime Ilarion. A 2011. godine episkop raško-prizrenski Teodosije, koji je smenio Artemija, postavlja Ilariona za igumana manastira Draganac, koji se nalazi u blizini Gnjilana.\nManastir Draganac, koji je za vreme komunizma opusteo, iskušenik Kirilo Đurković, iz okoline Vučitrna, obnavlja 1998. godine po nalogu episkopa raško-prizrenskog Artemija, i sam bitiše u manastiru koji je tada bio u ruševinama, a 2001-2002 pomaže mu iskušenik Ignjatije.\nZa vreme bombardovanja, kad je srpska vojska bila negde u blizini manastira, kad su počele da padaju bombe, vojnici su pokušavali da se sakriju u zaklon, jedino je on stajao i vikao: Bog čuva Srbe!\nPosle povlačenja srpske vojske, otac Kirilo je jedini duhovnik koji je pomagao narodu i čuvao im veru, kolonu Srba iz Vitine koji su se selili za Srbiju zaustavio je legavši na put i ne pomerajući se, i vratio ih je svojim kućama. Otac Kirilo je za srpski narod iz okoline Gnjilana bio kao što je patrijarh Pavle bio za vaskoliki srpski narod i sve ljude dobre volje.\nIguman manastira Draganac, Kirilo, smenjen je 2011.godine, nasleđuje ga Ilarion, koji je u odličnim odnosima sa episkopom Teodosijem i igumanom manastira Visoki Dečani Savom Janjićem. Inače Sava Janjić je jedan od liberalnijih crkvenih velikodostojnika, koji verovatno više voli papu nego patrijarha.\nObnovljeni Draganac je posle obnove počelo da posećuje sve više ljudi, pa se tako javljaju i razni interesi u crkvi, a pridošli Ilarion, koji voli džipove, počinje da se sve više interesuje za politiku, i dolazi do sukoba sa Kirilom. Postavljanjem Ilariona za igumana, najuren je otac Kirilo i duhovnik Ignjatije koji se kasnije priključuje Artemiju. Kirilo danas luta Kosovom a ljudi dole ne zaboravljaju šta je učinio kad je bilo najteže, pa ga uglavnom pomažu i podržavaju.\nPre četiri godine, tačnije 3. 11. 2013. godine, održani su lokalni izbori na Kosovu i Metohiji, pod kosovskim vlastima, koje je podržavala Srbija svojom listom tzv. ''Srpska lista'', koja je sve osim srpska, što navodi da priznaje legitimitet države Kosovo, Srbija je ljudima koji nisu hteli da daju glas lopurdama sa te liste oduzimala sva prava,od maltretiranja do blokiranja računa u Srbiji, i tu se uključuje iguman Ilarion, koji od eparhije dobija novac da deli ljudima da glasaju za najveće lopurde kosovsko-pomoravskog kraja, a i šire. Na vlast je došla njihova lista i narod još više bacila u očaj i naterala na još veća iseljavanja po Srbiji, a sve više po zemljama zapadne Evrope.\nU istom muškom manastiru Draganac su od pre dve godine počela noćna okupljanja prostitutki da razvesele monašku braću u teškim trenucima u takozvanim orgijanjima. Ovo može svaki drugi žitelj iz okoline Gnjilana da potvrdi. Nekada glumac, tužni muzičar, iguman, sada organizator noćnih žurki, otac Ilarion, koji voli srpski narod, malo više svoju veru, a verovatno najviše svoje nalogodavce iz SPC i još ko zna odakle.\nOprosti im Bože, ne znaju šta rade!!!


Energy House | NLP je odličan alat pedagozima za bolji rad sa decom\nPosted at 19:50h in Aktuelnosti\tby\tEnergy House\nNLP Energy House organizovao je NLP edukaciju za učitelje i nastavnike u Osnovnoj školi „Ćele kula“ u Nišu čime je ova najuspešnija metodologija u svetu za unapređenje komunikacije po prvi put zvanično primenjena u jednoj državnoj obrazovnoj ustanovi u Srbiji.\nKroz intenzivne radionice i konkretne tehnike Dr Darko Cvetković, internacionalni NLP trener, coach i Reiki master pokazao je zaposlenima u ovoj školi kako da poboljšaju komunikaciju i kvalitet rada sa decom.\nPrema rečima direktorke OŠ “Čele kula”, Zorice B. Jovanović, rezultati su već vidljivi jer se tehnike NLP-a lako usvajaju i predstavljaju odličan dodatni alat pedagozima koji svakodnevno rade sa najmlađima.\n“Nastavnici koji su prošli obuku su mnogo opušteniji i samosvesniji, na potpuno nov i pristupačniji način prilaze deci. Benefiti NLP-a se posebno vide u rešavanju problematičnih situacija koje nisu retke u gotovo svakoj školi. U njihovim odeljenjima danas vlada mnogo pozitivnija klima. Ono što je najvažnije, i sami učenici primećuju promene na bolje jer uviđaju da sada imaju više prostora za iskazivanje svojih stavova i kreativan rad. Slikovito – kažu da ih nastavnici sada bolje čuju”, objašnjava direktorka.\nEdukacija je trajala čak pet meseci što je, kako otkriva direktorka Jovanović, dodatno zbližilo i same nastavnike i učitelje koji sada mnogo bolje razumeju sebe i druge i svojim primerom pozitivno utiču na ceo kolektiv.\n“I danas se uz osmeh prepričavaju brojne situacije sa časova kada su nastavnici primenjivali NLP. Naročito su interesantni primeri u kojima su moje kolege prepoznavale reprezentativne sisteme kod učenika i u skladu sa njima prilagođavale komunikaciju. NLP metodologija je izuzetno korisna i potrebna u radu sa decom i zato preporučujem i drugim školama da organizuju ovu edukaciju. Naš zadatak je da svakoga dana na najpristupačniji i najbolji način prenesemo znanje deci, a NLP nam je danas u tome novi saveznik”, zaključuje direktorka Jovanović.\nNLP učitelje pretvara u vrhunske komunikatore\nNLP Energy House, kao društveno odgovorna kompanija koja danas posluje u tri zemlje, ovu edukaciju je besplatno darovala Osnovnoj školi “Ćele kula” u Nišu. Kako je istakao Darko Cvetković, važno je da oni koji uče našu decu budu vrhunski komunikatori a upravo NLP im u tome pomaže.\n“Prosvetni radnici koji poznaju NLP tehnike imaju više uticaja na učenike, podržavaju ih u postizanju željenih rezultata, jednostavnije prevazilaze poteškoće na poslu, najbolje koriste svoju moć zapažanja i uvek su dobro raspoloženi. Sa druge strane, učenici koji uče od pedagoda koji poznaju NLP vole da idu na časove, ostvaruju bolje rezultate u školi, pokazuju bolje reagovanje u stresnim situacijama i imaju veću sigurnost u nastupu. To je dobitna kombinacija za uspeh”, poručuje Darko.


Zbog neusvajanja državnog zakona o gasu i loše kvalitete goriva: Evropska energetska zajednica uvela sankcije Bosni i Hercegovini - Istraga .ba\nOdluka o sankcijama BiH donesena je u krajem prošle godine, a Evropska energetska zajednica je njen sadržaj objavila u četvrtak. Ranije je, podsjećamo, bilo nekoliko upozorenja da bi, zbog kršenja međunarodnih pravila, BiH mogla biti kažnjena.\nZbog kršenja Direktive o sumporu u gorivima i nepoštivanja energetskih paketa o energiji i plinu, Evropska energetska zajednica uvela je sankcije Bosni i Hercegovini, saznaje Istraga.ba.\nOvo je za naš portal u petak potvrdio i Janez Kopač, direktor Sekretarijata Energetske zajednice.\n“Tačno je da su uvedene sankcije Bosni i Hercegovioni i ta država neće sudjelovati u donošenju odluka o pitanjima budžeta Evropske energetske zajednice i izvršenja budžeta u razdoblju od dvije godine, osim ako u međuvremenu otkloni predmetne povrede”, kazao je Kopač.\nOdluka o sankcijama BiH donesena je u krajem prošle godine, a Evropska energetska zajednica je njen sadržaj objavila u četvrtak. Ranije je, podsjećamo, bilo nekoliko upozorenja da bi, zbog kršenja međunarodnih pravila, BiH mogla biti kažnjena. A evo konkretnih razloga.\nnacrt odluke koja nikad nije usvojena\nRanije je BiH dopuštala veću količinu sumpora u naftnim derivatima, kako bi “podržala domaću proizvodnju” u Rafineriji u Brodu. No, iza te odluke, prema informacijama Istrage, skrivali su se i uvoznici nafte i naftnih derivata iz oba entiteta.\nDrugi razlog zbog kojih su uvedene sankcije BiH je to što nije usvojen državni zakon o regulatoru električne energije i prirodnog gasa, prenosu i tržištu električne energije. Naime, od 2017. godine je u proceduri taj zakon, ali je prošli saziv Vijeća ministara entitetima poslao različite materijale, tako da nije došlo do usaglašavanja. Prema tom zakonu, planirano je da se nadležnost za pitanja gasa prebaci na Državnu regulatornu komisiju za električnu energiju DERK. Međutim, kadrovi iz Republike Srpske na državnom novou trenutno blokiraju usvajanje tog zakona. Prema informacijama Istrage, usvajanje tog zakona traži i MMF i to je jedan od preduslova za novu tranšu BiH.\nPrethodni članakO migrantskoj krizi i Evropskoj uniji: Kad licemjeri morališu\nNaredni članakPovodom optužbi iz Ministarstva vanjskih poslova Rusije, Istraga ponovo objavljuje: Kako saradnici Konstantina Malofeeva šire lažne vijesti preko Beograda


Mugoša: Od e-komerca Atlas banke naplatićemo 32 miliona za porez – Bankar.me\nJuly 8, 2020 BANKE, CRNA GORA, CRNA GORA, SVE VIJESTI Leave a comment\nRješenja o naplati poreskog duga od 130 firmi iz mreže korisnika e-komerca Atlas banke su pravosnažna i od ukupnog duga od 32 miliona eura 22 miliona ćemo naplatiti tokom mjeseca od novca koje je blokiralo tužilaštvo dok se deset miliona odnosi na firme koju su u međuvremenu ugašene. Ova rješenja odnose se na obaveze za period 2014. do 2017. godine, a za 2018. godinu je obračun poreskih obaveza u toku i tu očekujemo da ćemo naplatiti još oko deset miliona eura, kazao je direktor Poreske uprave Miomir M. Mugoša na današnjem konsultativnom saslušanju o poreskom dugu pred odborom za ekonomiju.\nAfera e-komerc počela je u 2018. godini kada je Specijalno državno tužilaštvo blokiralo 62,7 miliona eura kod firmi koje su koristile uslugu elektronske trgovine e-komerc Atlas banke.\nMugoša je kazao da im je prva rješenja o utvrđivanju poreskog duga poništilo Ministarstvo finansija, a da su zatim zahvaljujući podacima koje su dobili iz istrage tužilaštva i od stečajne uprave Atlas banke dopunili rješenja novim dokazima i da su ona sada pravosnažna.\nOn je naveo da ove firme Poreskoj upravi, do istrage tužilaštva, nijesu bile interesantne jer su bile male firme sa po jednim zaposlenim i da bi kao takve na kontrolu poreskih inspektora došle za deset godina.\n“Nakon otvaranja istrage tužilaštva otkrivene su određene sumnje i pokrenuta je procedura utvrđivanja poreskog duga. Svih 132 firme imale su tri adrese Golubovci BB, Vaka Đurovića BB i Cetinjski put BB i sve su imale jednog računovođu. Sve firme imale su po jednog zaposlenog direktora, osiguranog na minimalni iznos. Svi oni su bili povezani sa Atlas bankom ili njenim zaposlenima, a neki su bili direktori i u sedam-osam firmi. Kada smo ih pozvali na sastanak mnogi od njih nijesu ni znali da su direktori u tim firmama. Mnogi od njih imaju samo osnovnu školu, a neki nijesu ni znali da se potpišu na zapisnik već su stavili inicijale”, kazao je Mugoša.\nOn je naveo da su obavezu poreza na dobit utvrdili na osnovu novih podataka o transakcijama i računima koje su se nalazile u Atlas banci.\nMugoša je ove podatke saopštio na pitanje poslanika SD Borisa Mugoše, koga je interesovalo šta se nakon skoro dvije godine dešava sa ovim slučajem. Poslanik Mugoša je kazao da je dobro što je napor tužilaštva i Poreske rezultirao time što će se sada naplatiti 22 miliona i uskoro još deset miliona. On je naveo i da treba obratiti pažnju na male firme sa velikim prometom jer 56 odsto aktivnih firmi ima jednog zaposlenog, dok svega sedam odsto od ukupnog broja firmi ima pet i više radnika.\nPoslanik SNP-a Srđan Milić povodom izjave direktora Poreske da ove firme nijesu bile pod pažnjom Poreske uprave jer su imale jednog zaposlenog, kazao da to nije dobro mjerilo za kontrole Poreske uprave već da promet novca mora biti mjerilo za kontrolu.\n“Čudno je kako vas ranije iz Centralne banke nijesu upozorili na ovaj slučaj”, kazao je Milić.\nIz Atlas grupe su tok ovog slučaja saopštali da je e-komerc zakonita usluga kojom se bave godinama, da se razlika u prometu ne može smatrati profitom da bi bilo oporezovano već samo onaj dio provizije koje su firme uzimale od klijenata za ovu uslugu. Zamrzavanje ovog iznosa novca sa računa Atlas banke uticalo je na pad njene likvidnosti i doprinijelo ispunjavanju uslova za uvođenje stečaja od Centralne banke. Specijalni državni tužilac ranije je saopštio da se zamrznuti novac nalazi na više računa Atlas banke u više korespodentskih banaka u inostranstvu.\nAtlas grupa i njen predsjednik Duško Knežević saopštili su u avgustu prošle godine da su pokrenuli arbitražni postupak protiv Crne Gore u vrijednosti od 500 miliona eura, koje se odnosi na štetu koji su pretrpjeli pozivajući se i na zaplijenu novca za usluge e-komerca tvrdeći da je to novac njihovih partnera, kao i zbog uvođenja stečaja u Atlas i Invest banku i druge postupke zaplijene imovine koje su uslijedile.\nPOJMOVIafera Atlas banka Atlas Banka atlas grupa e-commerce e-commerce Atlas banka\nPrevious Evropski fudbal zbog pandemije gubi 4 milijarde eura\nSljedeći UBI Banca ponovo ukrstila mačeve s Intesa Sanpaolo oko ponude za preuzimanje


Donacija paketa za najmlađe – Vesti FKMS Radija\nDonacija paketa za najmlađe\nOpština Knjaževac počela je distribuciju prehrambenih paketa, koji su obezbeđeni u saradnji sa NALED-om. Pakete, u kojima se nalaze proizvodi namenjeni deci, dobiće devojčice i dečaci koji žive u seoskim sredinama.\nRazne vrste keksa, čokolada, grickalica dobijaju devojčice i dečaci u selima knjaževačke opštine, kazao je u Štipini pomoćnik predsednika Opštine Marko Stojanović.\n”Dobili smo donaciju NALED-a i pakete delimo deci koja žive u seoskim sredinama. Evo nas u Štipini, a bili smo u selima od Kaličine do Vlaško Polja. Uslediće Podvis, Orešac, Vasilj, Vina, Bulinovac…Sutra smo u kalanskom kraju i u dolini Timoka. Danas smo izgledali kao Deda Mrazovi, a deca su bila zadovoljna i srećna”, kazao je Stojanović.\nNacionalna alijasna za lokalni ekonomski razvoj, u borbi protiv koronavirusa, pokrenula je platformu za donacije i povezala srpske opštine sa vodećim kompanijama koje proizvode hranu i piće. Tako je u Knjaževac stigla donacija koju je lokalna samouprava namenila onima koji će joj se najviše i radovati.\nPrethodnoPodnošenje izbornih lista do 5. juna u ponoć\nSledećeDanas je Sveti prorok Jeremija